Lifan-Z/Chinese-poetries-txt huggingface dataset:
市声幽鸟几相呼，指点前村认有无。初见江山怀子美，更因楼阁夣姑苏。惯看渡口飞桃叶，细结篱根护木奴。蹙得锦囊多少句，暮归倾倒九渊珠。
百岁才容山鬼知，九渊那许季咸窥。事明告我肯三渎，谋既协人何两疑。曳尾讵堪从太史，刳肠犹叹漏神蓍。试看左顾怀恩处，莫记巢莲睡足时。
别传眼法定何如，不用平平许负书。贵客逢轩乘有分，道人得玉食无余。钧天万舞知新奏，华表千年识故居。田屋老翁亏鉴戒，伴鸡同放不知渠。
流马飞粮下蜀都，卧龙曾此写雄图。金刀有义轻三顾，铜爵虽强视一夫。鼎足山河终有汉，雁行兄弟亦忠吴。当年若尽毫端计，魏狗还羞不令无。
厚荫林烟翠一围，幽幽门馆暗生辉。行云转影月先到，流水飘香莺自归。碧玉已抽云梦干，芙蕖犹舞汉宫衣。风历北窗琴自动，成文无处问知音。
白头记室朱颜令，山阁忙来去却迟。碍尽江天松不管，吹平沙篆雁应知。思倾竹叶疑无分，要赋梅花恰是时。王粲从军归信近，贮囊试看几多诗。
已驾神鳌远翠埃，外人休咏北山莱。自无失脚刘郎到，怕有吹笙子晋来。云散晓风飘鹤氅，月明春浪浸瑶台。似闻方士穷真色，归笑长红越女腮。
晓踏高坡日始悬，清泉未见口生烟。飞凫欲到二千里，挟䇲徒劳三十年。绣带长川初背眼，云根双剑远磨天。骕骦齿健嘶风去，更敢披头重着鞭。
孤宦轮蹄消岁月，谁缘清赏慰蹉跎。曾行轩户昔无处，见在江山今得多。雪色云容通剑阁，镜光池溜属天河。本来一段真奇绝，不肯关情奈俗何。
烟鼎金颜碧线长，是中日日载春阳。翠翰结屋惊鳌背，绿叶翻波梦水乡。静昼鸟啼三月老，路人风送百花香。从它流出红英去，化作人间有韵妆。
故山新寄小郫筒，春事而今一半空。儿女笑从花影外，杯盘香在水光中。泉分石溜浑罂白，病得春醅半颊红。祓禊山阴已陈迹，试将青草葄衰翁。
苍官愯愯护重岗，绿玉寒梢亚短墙。春事鸟啼三月老，路人风送百花香。蜂衙归去栏干静，江面飞来燕予忙。簿领堆中催白髪，不知闲日许多长。
飞云冉冉隔层峦，涨水茫茫失旧湾。自昔秋风悲宋玉，这回夜雨宿巴山。独行云峤双飞舄，谁置壶浆一解颜。世事人情随日改，不妨老子解痴顽。
羁旅情怀不自禁，清霜岐路马骎骎。一年明月最圎夜，千里故人常别心。幸有酒沽除是醉，更无人赏又如阴。寒蛩似识风骚意，伴我凄凄到晓吟。
龙鳞凤翼阻腾骧，仰首青云自渺茫。汉月满衣谙客思，巴音侧耳觉吾乡。金牛有路通秦惠，筹笔无功愧蜀王。祗笑无成谩来往，回头惭愧绿衣郎。
荒溪屈曲中郎篆，白鹭参差玉笋班。竿日已移三丈外，水云犹垛两山间。石桥梅萼余香冷，茅店人家晚梦闲。幸自归心过飞鸟，不须循指示刀环。
项没黄茆疑虎蹲，风摇脱木本浮云。忘机沙溆双鸧远，小景人家一水分。野寺钟声昏后寂，寒衣砧子夜深闻。山中悦老无亭榭，白酒长新橡栗肥。
自笑痴公日据鞍，谁令生不近长安。此条太乐非清职，何物先生祗冷官。背日潢污犹鼎沸，隔唇喉舌亦灰干。五浆不馈寻常客，却作行人一等看。
聊能半日止游缰，拂拂尘裾未涤黄。山揜谿光龙脊断，谷传天籁虎风凉。乱云过眼不妨好，细径入村何限长。独酌苦吟清意在，可怜禽鸟亦相忘。
秋叶春风自一村，主人高谊揖公孙。未容急去须投辖，却恐重来不置门。歌彻晓云归曲席，酒醒残月照空樽。何时下客腰悬印，西向偿君一饭恩。
梦中得鹿本无心，觉后人亡只见金。水出吐蕃分黑白，地穷全蜀隔幽阴。枯肠正伴空城雀，白首更为梁甫吟。急求贾傅今宣室，谁赋伤谗屈子文。
谷满牛羊路覆莎，翠编终日倦坡流。寺依石角高低见，水绕山根曲折多。风入长松零马尾，人藏病事设禽罗。方壶海峤知何处，纵得飞腾奈老何。
江左风流恐未真，南州人物竟成尘。全家莫恨瘿张丑，四国且图山作邻。小漏天光浑失热，绿槐树盖始知春。柴扉昼钥能高枕，一到华胥胜路人。
摩笄绿玉笋抽芽，卷地兜罗柳放花。蛱蝶团空飞锦绣，葡萄上架走龙蛇。河源曲曲无千仞，土室层层有几家。脱得身归银汉近，云津却拟问仙槎。
尾札泥涂贱此身，手提鸡肋恋虚名。芦花伴我头俱白，山色迎秋意转清。沙软马留金袅印，雁归滩列水犀兵。尚能趁得黄花酒，听取东篱笑语声。
入谷清光寒刮眼，远分苍树绕楼台。急锵环珮谿流迅，晚下牛羊雪迹开。山影不随云影转，竹声长作雨声来。野梅弄色何人爱，空抱幽香没草莱。
岸草绵绵一叶舟，野烟开尽水光浮。寺连野竹微茫见，溪出寒山自在流。愁里诗情随浩渺，鸟边春梦入钩辀。泉嘶石鼎新茶熟，且为山僧更少留。
山外浮云云外城，江边羌角水中声。九分雪髪功名晚，一寸冰衘去就轻。山与绣屏天刻画，兽编土宇地欹倾。早扶藜杖关头去，要向中州看太平。
已把荷衣换钓裘，不妨官柳系渔舟。提壶劝酒虽无意，杜宇言归却自由。十里江风吹昼梦，一川梅雨敌春愁。忘机鸥鹭休飞去，且为闲人更少留。
日落城空鸟少知，战场依旧昔人非。雪花笼石商皓首，枫叶满山秦赭衣。月入空罍人自耻，尘蒙西榻客元稀。穷荒石纽那生禹，料得当时殛鲧归。
深入不毛何所负，不妨老子解痴顽。九峰自积十年雪，八国犹遗六诏蛮。楸带绿垂蚯蚓直，苔衣翠滴鹧鸪斑。山前人事如麻麦，却忆孤城日日闲。
人情世事今如此，与作丛林眼目看。髀肉未能销犊鼻，溪篁先与𣃁渔竿。山衔落月金盘缺，马踏清霜玉珮寒。一十九年闲睡足，欲将春梦入长安。
矍铄从戎恃骨彊，旧衣褒博讵堪装。岁云暮矣家安在，月出皎兮山更长。锥子秃毛穷有分，碑颜没字老何妨。凭君为护痴儿女，白首相期乐未央。
貂裘紫帽日程程，不得修途一纸平。作雪晓天梅萼重，压尘小雨马蹄轻。随身诗酒三勍敌，入眼山川几画屏。到日未须投我辖，为烧兰水濯繁缨。
白云包裹石城赊，几度亲归梦里家。春入小桃浑绮绣，风回残雪半尘沙。唐贤碎泻真珠粒，郑老微明白杏花。莫道穷边无好语，二公流落亦天涯。
麦秋场圃面颜光，蚕月丝车茧水黄。豆饭饷田薅鼓住，田塍收水妇翁忙。明沙粲粲流泉慢，绿竹猗猗苦笋香。赩日不黔形自黑，剩收斗粉傅何郎。
个中适意即吾庐，可是秋来杖屦疏。碧树野烟连广莫，暮池斜照落函虚。天高雁迥字明灭，林杳笛寒声有无。喜见眉间知底事，近乡频领北堂书。
远意难随燕燕归，故园春冷杏花稀。虚名自古双蜗角，别业从来一钓矶。已后无人能立雪，他年知子可传衣。结庐薄有西山地，更遣何人赋式微。
年少将军师羽林，追奔翻为白头吟。不平豪愤三年气，未死英雄万里心。故国山川知好在，异乡风物许重寻。捷书不报浑闲事，西出潼关无好音。
北风过河霜雾深，冻入毛骨殊侵寻。行人已苦长安道，俗眼徒惭季子金。风月秦楼愁处别，莺花蜀国病中吟。莫嗤今日西归计，直为重安亲老心。
客宦乘流同木偶，入村随俗自猴冠。鸰飞原上正相应，豆泣釜中当少寛。貂阙长忧狗尾续，客来应借鳯毛看。陇西衣钵传无尽，熟看群儿现宰官。
周三千界贫无敌，垂四十年痴有名。不怕贵人讥巧宦，但教穷鬼笑难兄。异乡置酒能招客，晓梦还家莫计程。起写新诗归寄汝，尚余山月过窗明。
冷浆庭巷四时秋，巧拙时情不解谋。远客病容诗共瘦，故乡野水泪通流。稍辜破镜刀头约，尽失苍蝇骥尾游。他日江湖看生计，鸭头春浪一扁舟。
但知四壁有连珠，底事虚名更拙图。一斗病予犹百首，十年笑尔拙三都。霜风入颊休惊冷，瓦埦无油愿急呼。世上舌根皆识味，满倾终是爱醍醐。
旋补疏篱短短遮，郊居初似厌纷华。邻灯林腹几萤小，市路山腰一线斜。衰草缀珠看晓露，暮天飞墨数归鸦。怜君近岁头浑白，两泪临风数祭拏。
日脚归云到坐隅，冻禽唧㗚树扶疏。望穷野麦绿不断，春入山梅香有余。恐是滕公千载室，定无汲冢五车书。人间可乏贤公子，长铗歌成食有鱼。
拟握陂龙陟鳯台，厌闻远雁一声哀。霜干殷叶背林去，雨足黄云归谷来。蕙幛可能留鹤宿，草堂终待觅桤栽。有心培养山中桂，不束轮囷作散材。
共愁明月照空杯，莫逐时人溺死灰。百日酒随山客尽，一年春逐海棠回。门无辙迹草自长，燕不世情贫肯来。豆饭芋羮容易继，明朝花落不重开。
冷官厅外病阴阴，犹向西风拥鼻吟。梅福尽藏云外宅，陶潜难老菊边心。许因秋社前头雨，分与东篱匝后金。待到重阳不开放，却收樽酒去相寻。
冥寞元崖宅有神，冷香寒色漏天真。感深暖日常为力，杰出飞霜恐后春。千里故人何以寄，一枝幽意望谁亲。孤标若值芳华菀，羞与妖红碧树邻。
峥嵘泽国与烟村，饱见尖尖破土痕。稍倩南风开鹊尾，数烦夜雨送龙孙。平生直节初挥箨，后日清阴自庇根。残月莫云林外看，森森矛戟万军屯。
亭亭绿盖密回塘，缥缈青娥丽素妆。雪覆千年巢曳尾，风翻一曲舞霓裳。小槽酒滴随悭雨，北海樽空类亢阳。何事却妨彭泽醉，几时聊发次公狂。
瓜割沟分几战场，坎蛙穴蚁自侯王。鐡枪妄谓千人敌，溺器犹须七宝妆。诸国岂能臣癞子，九龙那得贮归郎。堪悲五十年来事，荼毒蒸民倍感伤。
羽林出戍死忘家，坐作行趋听虎牙。碧月初生弓入抱，青蛇不动剑藏花。风吹细柳旗阴转，日过寒谿阵脚斜。回笑书生头白早，空将笔砚战年华。
江汇潨流摇地轴，路穷九顶切彤霄。半犁好雨田香润，一簸残花春寂寥。土马未鬃愁败草，仙人得杖厌灵苖。与公莫论从前事，楚些游魂却可招。
撄心人事细如蓑，浑有童心奈老何。湿雪尽随哀泪堕，清箫不与哭声和。归休最病良田少，侵老终怜季子多。无命无才犹有友，但怜雄辩正悬河。
𫎺𧽼云阵暮天低，家在云天西畔西。雪片未容欺白髪，貂裘不管污黄泥。梅寒花晚休吹笛，水瘦江空莫照犀。便有绨袍怜过客，不如春酿亟封题。
与竹他年仅有衣，敢愁天赋鲜岐嶷。拏乂不拜浑闲事，踉蹡初行更效谁。莫道汉家飞将种，那知天上石麟儿。若令新岁能翻舌，先寄城东老员诗。
髯老新诗锦自裁，雨绡烟帐玉屏开。风摩团碧阴云破，檐倒斜红晚景来。蚁阵争雄人未觉，蚊雷强聒夜相陪。请君日醉兵厨酒，千古英流安在哉。
青灯微火照寒更，不信儒冠误此生。翻觉广文官未冷，始闻工部辟初行。三年宦况秋萧瑟，一枕时情梦战争。思过故园寻故老，旋持春酒看春耕。
银涛千里引长吟，玉轸他年有古音。云起不知山有助，鸟啼争奈竹无心。画蛇可笑须安足，撄市堪悲只见金。莫与浮云较休戚，北窗棋酒夜方深。
业无家酿致邻翁，得有薪温引颊红。准拟片言能悟主，复求一饱定伤弓。诗书奴婢晨占𫛳，盐米妻儿夜送穷。早晚郊原莫零涕，动摇葵麦有春风。
博山灰冷一星寒，散乱文书少读残。夕饮清冰消热易，梦为胡蝶过家难。潘郎桃树参差见，沈老腰围隐约寛。雅量故应容懒拙，功名同向镜中看。
草色恩袍九品中，文章高步屈英雄。红莲绿水开新幕，绛帐青衿走下风。沛雨苍龙功已奋，翔云丹鳯路潜通。尘迷试问刘安诀，就学仙源点化工。
吴江冰散水溶溶，乍见山花襭眼红。六日春容归汉苑，千年桃树倚天风。预留黄阁朱衣吏，令侍商丘白髪翁。元圃长生新酿熟，一杯相属月明中。
请将龟寿卜椒觞，迟日花塼几刻长。千里煖风春梦好，半钩新月绣衣光。帝前动笏摇山岳，剑外行车映雪霜。湖上柳青归未得，里人争扫德星堂。
当年姓字列仙曹，醉逐西王折海桃。万策水平祥雾合，峨眉岚静使星高。泥封明日传清诏，台量何人荐佩刀。老去功成解金印，卧云闲笑一生劳。
乱红缬眼柳花飞，烟抹沱溪秀一围。北背美人占梦去，夕阳行客舞雩归。三吴父老传冰节，两蜀江山识绣衣。预草封章千百纸，此身明日接天威。
小槽轧玉逗琼浆，满酌金花荐寿觞。已有骏驹传骥足，莫辞持节下羊肠。护诗何处无灵物，报国新来有皂囊。要觅甘棠寻旧爱，莫云千里蔽柔桑。
五云入梦翠浮空，正在高阳巴里中。八叶蓂含天露绿，千年桃映海波红。流钱远裔争推晏，青史何人独比雄。白面门生指椿桧，愿肩华髪倚春风。
青锁沈烟暝著沙，芙渠云帐晓吞霞。南金人物无双士，宫锦文章自一家。赏过十分银汉月，采归千岁海桃花。蜀仙行劝长生酒，燕寝凝香碧雾斜。
自应骑鹤下浮丘，雅意人间事俊游。长久方壶新岁月，飘飖江左旧风流。岩椿骨老三千尺，佳气春回十五州。温诏趋归行有日，此封端是富民侯。
云麦供羞荐紫阍，里闾初识子威孙。千年海骨蟠桃实，六日天眉画桂痕。饱见雪霜威剑阁，行看松柏老夷门。石麟下作人间客，故有光芒扫夕昏。
虬龙金璧走天阍，下有高陵几代孙。赋掷玉声那问价，笔生春意自无痕。尚书补去由高第，廷尉除归不署门。元圃长生新酿熟，一庭椿露滴黄昏。
玉翰飞出汉江东，蜀道三年兴已穷。城郭宛然人未老，笑谈终日座生风。汴云归去觚棱近，珠佩收来汉月空。衰草寒苕更惆怅，乱鸦无数失征鸿。
何必庭皋木叶黄，秋风无处不凄凉。莫言短髪游郎署，且伴闲云入故乡。汉殿早瞻新日月，剑屏犹帯旧冰霜。一飞碧落三千里，还向瑶池浴鳯凰。
翠轺行色倦秋阴，且听新来泽畔吟。云起已知山有助，鸟啼争奈竹无心。斗光指客求佳气，桐尾收烟得好音。他日欲通千里信，西风吹雁亦浮沉。
新岁祥分葆羽车，老君抱送浃云霞。夏正更籥称觞近，蜀道占星故国赊。尚忆前时司玉牒，试簪明日剪金花。这回飞燕知恩旧，肯到寻常百姓家。
本来卿伯籍神霄，时与群仙立舜朝。邂逅吹笙云鹤并，等闲飞舄海天遥。在公载燕方称寿，厥日惟人只隔宵。黄阁年年春酒熟，商山皓首却烦招。
耳熟英声相见晚，解颜一笑尽天真。有鱼待客不妨醉，无玉藏花初厌贫。疏竹已留清夜月，好风先断过江尘。幽居莫薙庭前草，枕葄他时有故人。
水部风流小隐居，别来眼法定何如。雾中不见空峒子，世外空传珞琭书。今岁紫荆簪未得，后溪黄鲊食无余。素冠如遇文园宅，为我殷勤借子虚。
手调鼎剂作清凉，不秘千金肘后方。闲数岭云松自翠，卧听梅雨药初香。三山梦断黄粱熟，一迳莓封白日长。我欲从公结幽隐，不干泉石解膏盲。
凿到金轮水际通，绠长牛领血垂红。作梅后日看调鼎，拟雪前人欲散空。波素尽熬青瀚海，虎形不待盬南风。输官已足金籯满，坐咲骑驴困五穷。
及时瓜李任浮沉，畏景游云苦太侵。环县江流元渺渺，参天乔木自森森。七言妙语腾光焰，八法新题冠古今。闻道宵征最清处，风翻旌旆月流襟。
绮鸾衘诏碧霜林，按部归来听好音。卧看蜀云山历历，行游兰省夜沉沉。柔桑平帯三川绿，苍桂同铺百里阴。天子虚怀求妙道，肯令公负一生心。
烟老谿花几堕红，高阳闾巷接吴宫。禁墙钟断翻新雨，剑岭云寒想去鸿。汴水波声天地远，上林春色古今同。行观勋策知多少，河水安流敌帐空。
七里亭中酒满樽，野梅疏淡月黄昏。可怜白屋西南士，占得青春雨露恩。千载誓言飞将种，一生归报豢龙孙。年来佩剑人相笑，宁立孤风昼掩门。
老年鹤瘠玉苍苍，送汝难收泪两行。短褐尚存慈母线，义居初割紫蜂房。埙箎元自音声协，鸿雁而今羽翼长。别业未尝收菽粟，一家温饱待文章。
不用名矜自半千，高才十二许争先。乘轺远道三千里，下笔谈王数百篇。忠胆自能倾白日，决科时似选青钱。山城送别无他祝，早属登瀛第一仙。
一笑行抛汉水湄，野梅残雪照旌旗。啼莺未与春先去，归骑犹呼雨自随。干禄且优垂老姊，穷经自有起家儿。后人觅得松岩石，先刻寒生送别诗。
平生和气满襟春，往事飞凫自在身。风伯已驱天上雾，鳯书仍起汉滨人。一鞭草色吟青嶂，几刻花阴梦紫宸。从此唐衢哀世泪，为公无复更沾巾。
欲挽行人入醉乡，残春岐路日偏长。花容贴雨蜂儿静，麦浪翻风燕子凉。心计已高刘晏幕，恩波终戴召公棠。去思正伴东溪水，听得潺湲更断肠。
诸郎春鬓绿𩭹𩭹，阆苑幽人为指南。大率已经平子目，未应更与阿戎谈。夜萤扑案光分烛，秋水挼青色染蓝。的见松窗珠树客，碧浔龙颔问谁探。
晚闻佳客过烟城，抛檄归来扫榻尘。连骑莫忧原叔病，食鲑谁谓庾郎贫。定因残雪寻穿履，聊觅江梅遗故人。重与论文在何日，自应乘兴一相亲。
不知暗室鬼揶揄，曾入鱼凫伴蠧书。分背雁音清汉远，动帘风竹故人疏。小桃烟老三年树，白马原空百两车。消去泪流冰箸若，待凭浊酒一樽余。
忆访东坡旧隐居，飘飘儿侄几家书。闭门草牍人谁识，抱膝吟诗客自疏。枳棘那栖云表翼，壶浆争劳雪中车。穷愁定笑江干尉，瘦骨空长六尺余。
冠盖相逢好驻鞍，况知北陆已迎寒。诏归未觉尧天远，星应休辞蜀道难。款听话言敦夙契，更催歌舞奉清欢。殷勤莫惜通宵醉，归约松梢月影残。
碧江青嶂冷翻光，水镜冰壶照座凉。舜日有时琴自动，鲈鱼何处鲙飞香。竹开细尾搀先出，雀引新雏底事忙。老去得为裴度客，旧来频过郑公乡。
诗成椽笔一何工，元有英声妙洛中。已是少师扶日手，更看公子钓鳌风。书云宝䇲开新瑞，脱木香山堕晚红。经济通才犹补外，与骑星鹤问圆穹。
四时秋色可春回，古锦囊空信短才。纸尾依随丞不负，天西穷绝客何来。顽云垂翼山碉暗，乔麦饶花雪岭开。投老播流情味恶，孤城移作望乡台。
年少文声许过秦，仕涂便失自由身。初思鲈鲙翻归兴，不见仙槎却问津。道德千言遥胄事，文章万丈当家春。鱼从丙穴如收得，更与张华细辨鳞。
漆园梦过感天涯，坐客元非借齿牙。小杜阿房终是好，沈郎雌霓不容差。岂羞东郭先生履，行谢关西孔子家。五斗折腰闻道晚，未穷摛藻胜春花。
手匀沉实伴兰荪，著壁青烟未有痕。掩鼻新来憎甲俗，拂衣无处避膏昏。不成乱臭须持枣，却恐偷生误返魂。寄语山间郑夫子，年来悬麝厌当门。
人在坤维久覆酰，故教使节出天西。后来武库成清职，平日家风归品题。欲见流钱凭马策，稍闻刮膜待金篦。鸰原曾冠仙鳌顶，应觉人间太华低。
文章摛锦已堆胸，直指威声俯仰中。蜀部星高千幛静，平舆龙起一渊空。阅人妙学函明镜，飞镝清心本素风。垂手污涂收酱瓿，为怜识字老扬雄。
茅屋阴多麦化蛾，西山云重雨流禾。未闻回也改其乐，解道虞兮奈若何。身与前村孤堠远，泪随流水一溪多。文章生世元无力，半岁边城伴枕戈。
伯鸾翠构元临市，靖节幽居最近朝。事过自余安水石，客忙何至走渔樵。价高少室仍休问，径捷终南更易招。岭上有云如可寄，肯将台鼎换箪瓢。
送腊温浓万井同，筠舆犹走万山中。曝成枯菜依檐白，染出春衣映壁红。掩豆豚肩仍岁俭，传觞酿瓮几家空。不知新岁招陶否，待向江干送五穷。
而今漫叟正聱牙，无复新诗赖碧纱。行驭乘风方少快，归期破镜尽从差。月头渐黑山云𠥕，雨脚更斜江路义。寒士规模新宰相，这回行处亦堤沙。
老于春事无交涉，退作淘金榻底沙。蠺到两眠方健叶，柳成三倒却飞花。小桃涨浪堤痕润，绿麦翻风燕羽斜。不得毫厘稽古力，起人松竹问谁家。
直向忙中得少休，一生缘分属清幽。好山不许寻常见，野水从教自在流。种竹养茶双碧重，有僧无客四时秋。当初着眼如低下，不识光芒射斗牛。
骑马黄尘本不知，作新轩榭发幽奇。缬云山色屏千曲，绣地花光春四时。涤器讵须能赋客，力书自有起家儿。心肝呕出无空处，一宿相酬不废诗。
万个当时几席深，想摇寒碧邃阴阴。青山甚富犹藏石，焦尾曾收更爱琴。篱脚稻花香绕梦，云梢桂树色分金。他年寂子如更变，佛法从来不离心。
道人筑室不草草，燕垒蜂房断有才。细细转泉萦屋去，疏疏栽竹放山来。琴无杀意客何惮，士怕移文车自回。清夜不眠留迟月，噪天耘鼓急如雷。
随身刀笔快投空，黄鹄凭君放出笼。野马已飞樽俎外，白云端在笑谭中。太平老将辜三略，迟钝参军得五穷。近日半聋并半哑，莫将佛法问庞公。
山色从来不世情，水光分与万家清。连云种竹官租薄，入谷收茶野屫轻。小雨结缘留俗客，好风吹梦过江城。这回劝饮休辞醉，后日西山第几程。
宰官得度却无能，直断曹溪一点灯。脱体化为牛马走，只身归是水云僧。晚烟破灶迷村落，桴鼓哗空走稻塍。弄水看山元未足，半规初月上觚棱。
筠马梯空正肉飞，山幽鸣鸟自声微。地趋玉嶂新朝眼，岩织天花欲坠衣。云木绸缪青羽葆，窦泉零落小珠玑。重来且与看华表，秪恐无人识令威。
新雨初平万顷波，移家归去旧烟萝。三年邻里定相笑，八斗才名岂是多。地近聊为分袂别，酒醺闲作扣舷歌。晚投方丈虽岑寂，客喜谈玄自见过。
村落萧萧烟雨收，鹑衣寒竖挽归牛。平生脚力未到处，当路贵人安肯游。蹶失马蹄无限恐，荒凉僧墅不胜愁。北窗季弟还知否，一夜秋声已白头。
曲槛横桥尽落梅，春风草木自承恩。一身初逐断鸿去，百里犹余残烧痕。回首锦谿花柳市，那如山寺水云村。鸣驺喜色知多少，白髪双亲笑倚门。
徐卿才力已无双，几日飞书约渡江。岸石有纹欺锦绣，野芦无数认旌幢。酒投渤澥难招偶，诗筑长城欲受降。玉麈清谈更通昔，定容寒月半侵窗。
俯槛微歌猛虎行，暮楼钟鐡又铮铮。好将石剑磨三伏，自有巴猿报五更。种竹养茶家计薄，依山临水国风清。张王左道曹刘战，只此祇园不识兵。
暮钟晓磬杂啼鸦，尤觉幽栖与市赊。风力吹回千嶂雨，柳阴遮断一谿花。苍皮树瘿何妨丑，横水桥虹不厌斜。夜半春雷乱车轧，不须鸣鼓助惊茶。
绿筿寒松小翠微，鱼声寂寂鼓声稀。山头远见龟屏出，海峤谁迁石笋归。欲得鬼神添岭桧，却愁风雨断天衣。醵钱欲作翚飞观，一钵无妨厌蕨薇。
天然素质胜铅华，一握青丝过老鸦。信手画眉成柳叶，移盆贮水当菱花。长忧夜雪侵肌骨，不识春风到齿牙。媒妁近来趋势利，终年元未适良家。
急向空花认此身，莫因宦学苦伤贫。迟迟海菓未成子，忽忽荷衣看作尘。玉有细疵那觉病，谷无雌虎自生春。还家少鼓男儿气，麈尾驱牛笑煞人。
千岭分岗一岭西，一峰骧首万峰低。仰看木杪楼台小，犹听云端甲马嘶。暮角回风吹落叶，晓暾笼树转寒霓。要知血食无穷处，阴壑藏雷水绕谿。
缥缈团空翠一围，丛神社鼓日相依。阴天几处看云阵，夜雪何时化鐡衣。鸟鼠莫栖新蘂殿，风尘从染旧龙旗。门前汗马蹄翻玉，犹似当年力战归。
高鸟无余弓自除，由来名盛不堪居。易挥道左降王缚，难弭朝端谤箧书。更欲平吴功未就，可怜出蜀智何疏。鳯台山月知冤魄，夜夜停光照故墟。
磁钓翁宁傍钓矶，且当兀坐小盆池。模形陶氏不须怪，入手苍鲸未可知。风雨不渝端此志，江湖归去定何时。闲惟秋水磻谿客，船入芦花笛卧吹。
无心不自任公子，手引龙鱼敌万钧。瓦解弟兄惊坠甑，块居烟雨胜流人。非关钓誉虽攘臂，未欲垂言却卷纶。更与甄陶一坏土，铃斋相伴岂无因。
晓禽聒起坐薪床，梳裹斑丝短短苍。瓮面拨来蛆子白，花心飞出蝶须黄。游蜂声沓晨衙退，细篆香萦碧线长。已约邻家来小饮，是中容得次公狂。
世事不知浑井底，巴音犹在已天涯。攻愁有酒杯吹浪，报喜非春烛自花。贾谊长才空赋𫛳，东陵余地欲栽瓜。诏书许逐阳和至，宁乞西山度岁华。
朝来喜下鹿头关，谁谓追奔匹马还。意气已无豪愤态，梦魂犹在崄崎间。白云亲老愁归计，明月知音笑病颜。天子已筹西夏策，将军未易许安闲。
常记秋登跨鹤台，儒先杖履共追陪。如公已到蓬莱上，过我又分符竹来。往事已成千古话，遗风空负十分杯。依依正尔重阳日，襟抱何时得好开。
堂上高人解赏音，孤根未放草来侵。不妨此后颁春力，却得从前爱日心。模腊曾看黄淡淡，试妆犹恐晕深深。而今驿使行如织，听取新来塞上吟。
平时化力与扶持，莫道春工未肯私。暗有浮香通淡月，瘦无寒叶到空枝。腹中太白何多锦，句下韦郎自不知。阴谷未开公见否，葭灰暖律更烦吹。
能向风尘识马周，新丰饮尽得相留。后车惯载胡王缚，衰草频惊战马秋。灵武须公来辟土，桃林他日待归牛。承平卫霍知虚老，剩著新篇继日休。
太平事业按商周，麟阁仪形待子留。壮士长歌三箭定，鸱夷归老五湖秋。生涯底事空藏剑，英气平时已食牛。歌扇舞衫今太寂，暮云佳句敌汤休。
𫄨葛皮冠萧隐居，溪山随我亦名愚。调和得所弟乳酪，丽泽不均兄瓠壶。晓雨莫偿双泪落，夜灯常照一心孤。阿松活计今多少，试问山前几木奴。
一掌巍然占碧巅，分明高举欲擎天。升沉尽待招携力，指点都归造化权。好与清霄扶日月，莫留寒嶂弄云烟。不知千古兴亡事，屈指而今是几年。
北窗冰硏碎鱼鳞，未伏徐翁笔有神。止酒诗成三迳晓，买山钱就一家春。饥鼯如市莫欺客，穷鬼作朋终笑人。未敢移文谢逋客，且看除道过蒲轮。
璧月尘昏琼树秋，无从百媚一回眸。荼䕷香度梅妆冷，鹦鹉声低玉笛幽。唾背但能知祸水，逢春且莫上迷楼。归来安守无盐女，不宠无惊共白头。
鬓丝萧散忙蚕月，笑靥匀停喜麦秋。落照已斜犹曝茧，故人未渡莫横舟。屋欹云影长年见，枕压谿声半夜流。料得此生无好梦，却胜终日有闲愁。
筠舆百曲篆谿湾，润麦催花小雨悭。𫛸𫛞弄声知境静，秋千垂影见春闲。一生瘦骨几随鹤，万事无心却爱山。为濯小槽收重碧，扫除东阁待翁还。
诗情冷落接坰荒，鸟语钩辀伴日长。山馆花烦蜂蜜重，溪桥雨润燕泥香。鄂君被暖春回帐，犬子琴闲月到床。醉里要归何处是，无功犹解记吾乡。
天涯一角见重阳，萧洒西风客断肠。麻纻未更今日白，菊花还似去年黄。陶潜把酒重开解，宋玉临墙乍感伤。借问龙山歌会者，座中谁认绿衣郎。
殷树葱笼绣晓暾，马蹄东去乱冰痕。世收征诏藏商谷，家有新功刻禹门。太白夜郎初辱顾，冯唐汉殿欲承恩。南山报喜通啼鸟，明日荣归鹤有孙。
年来初识小冯君，鞭靮何妨驭晏婴。三世卿云涪水秀，一门巢许蜀山清。飘零殊幸逢公子，邂逅相看不世情。入手华标归早晚，愿扶藜杖出山迎。
不须回首汉皋亭，白髪愁催却易生。好梦先依鸾仗去，此身聊伴剑云行。随辀芳草真无赖，送客黄鹠似有情。故国要知何处是，望湖楼下锦衣城。
玉翰飞过汉江东，蜀道三年兴已穷。明日登山临水去，故园啼鸟落花空。闻今自草延英奏，合下人推长者风。燕麦兔葵初乱眼，欲将修翼问归鸿。
翠羽颁书出紫皇，残春岐路日初长。花容帖雨蜂儿静，麦浪翻风燕子凉。八叶世家方越古，二王振鹭已成行。行行才业知多少，千里吴天水满塘。
边公春梦昼悠扬，借有新嘲不汝妨。杖屦未经桃李树，棹歌空忆水云乡。子规啼去花应好，燕子归来日渐长。稍学渊明惜名酒，扫除斋阁待君尝。
野鸟啼春稍觉空，马蹄何故万山中。树连土雨微茫绿，花入麦秋零乱红。北阮不知贫气味，谪仙元有旧家风。正须洗出青青目，看取新来塞上翁。
参军龙钟大可笑，清圣寂寞何所中。往事几随山影转，此生元与浪花同。金銮视草人安在，曲水流觞迹已空。早晚北风吹得去，欲参云汉问鸿蒙。
碧霄已觉少微明，帝所行看召老成。好梦谩依淮水去，秋风空见雪山轻。衣冠几许披云雾，父老于今识弟兄。黄阁他年开月旦，想公终不解忘情。
转蓬孤鹤昔流人，千里楼西客此身。江海相忘鱼自乐，雪霜已过树回春。长安索米非方朔，谷口耕云待子真。收拾从来忧国泪，太平无复事沾巾。
恩光渺渺似涪波，湿雪欺梅奈别何。敛尽寒威离两蜀，播将春色入三河。轻装旧槖黄金少，故国新丰美酒多。不负一生经济术，他年元鼎解调和。
未觉乡关岁月深，转山旗影缓愔愔。远人愿见乔卿服，支邑曾随子贱琴。摅散幽阴千古恨，发明忠义一生心。冰清不屈二天庇，雨化宁逢三日霖。
理官食木遥遥胄，一姓而今万顷麻。浑道娄公能耐事，惟余老子未通家。行经阊阖云生足，归到方壶雪弄花。休丐一麾江海去，且扶尧日度清华。
飘零愁杀病参军，点点黄泥渍帽裙。藏火解销秦地铁，骑驴重数华山云。儿号惟有韩司业，官冷谁怜郑广文。身世泡沤浑道得，请君一笑北邙坟。
芳菊江藜泣冷烟，秋风秋雨老行鞭。尝依故国横经笥，犹忆南堂乞火仙。月瘴稍昏斜谷路，渔竿空倚北谿船。有钱他日邻枌社，待觅嵩阴一顷田。
妙龄壁水兴何穷，投笔幡然定远功。宝仗初依金碧辂，铁鞭闲静海连风。萱堂归去椒觞近，珠珮收来汉月空。明日紫骝嘶晓雪，故人端在乱山中。
柳映平桥路带沙，行人归思浩无涯。临岐萧寺琐苍竹，催客杜鹃啼落花。千里乱山云自暗，一谿流水日空斜。伊予最是多情者，为拂前题置碧纱。
绿筿欹墙叶叶声，夜凉风细露华清。飘零何幸逢公子，邂逅相看不世情。拟向伯伦求酒颂，不知东野解诗鸣。三峰峰下文章伯，应忆当年阮步兵。
岁晚随君色色无，嫁时我自有琼琚。借令值客休扪虱，幸未能诗勿跨驴。宁与渔樵安旧隐，莫言封禅著新书。夜寒憎见牛衣泣，起执晨炊触釜鱼。
岩前曾考腐斤樵，洞里仙人不可招。龙睡有时悭小雨，春长无地觅灵苖。与攻中散平时懒，更沃文园异日消。调鼎和羮须玉液，预私清泚注轻瓢。
疗饥宁采故丘薇，真陋羌夷讵可依。火日四山犹堕雪，鬼林六月不单衣。药残花萼归方册，狨老金丝触祸机。倒指瓜期今已足，早修云翼背西飞。
贵口轻翾意自融，鸣柯芥羽逐春风。猗欤宋氏青云器，师我缁川白髪翁。沃壤可彰千载义，旧窗空负一生功。新阡无用栽凡木，待看奇才长碧桐。
舞鸾雏鹄已先飞，曾倚西山泣晚晖。老去儿孙雄北阮，古来门户占乌衣。萧萧华髪犹供祭，历历清谈又解围。洞口仙人招白鹤，玉翰何日与云归。
七十飘生世所稀，初休利锁便忘机。清朝有子方干禄，白屋无尘自掩扉。高论竞推猗顿富，梦魂翻逐楚庄飞。素车白马春郊道，鸾鳯相呼旧穴归。
何必他杨重蜀苖，关西华胄固遥遥。大成殿老身先倡，贝叶书成血未消。金马祥光开旧地，玉虹寒影卧新桥。伟翁有子全忠孝，行看珪璋荐盛朝。
善颂堂下几生刍，䍧牱墓西千辆车。邑人清泪堕不已，食客行歌悲有余。家法新增小戴礼，生涯半用计然书。平生阴德知多少，势等岷峨报亦徐。
长吟清啸蜀江干，一尺霜根向物寒。吾道祗知尊孔子，奇书何用学刘安。玄谈客去虚方丈，碧落雏归迅羽翰。晓月流星无处觅，断云空着子陵滩。
玉翰飞过碧江东，露泣三荆向晓风。贝叶尘生昏旧绿，苹花烟老堕疏红。鸟沉孤影桓山外，虫返青冥壁水空。德范岂惟坟上土，传家清训是无穷。
吴楚云帆万里风，元歌来哭旧江东。梁城皓鹤千年恨，蜀垄青松一梦空。滏水波声天地远，灞陵山色古今同。碑阴且刻东坡语，勋烈将收国史中。
闺门秀色擢冰清，行佩兰苕八十春。传道先生为择配，起家著作不忧贫。金花贴子分双轴，子舍登瀛有几人。千仞龙华松竹域，妇姑虽死亦相亲。
旧池龟去必巢莲，龙隧愁看锦水边。肯与玉人俱远宦，自怜王母已高年。松窗弦诵亲曹叔，秋月家风起郑玄。仙客立朝何所恨，自缘退有可耕田。
妙年词墨一何工，汉苑家声戚里雄。居避飞尘门似水，客投漫刺袂生风。香消绛帐鱼难蠧，月照银杯酒不空。阳报岂须穷宝箧，鳯雏行看赤霞中。
虚名毕竟耳边风，梦入巢由事一空。贫窭未能防鬼笑，悲哀端更遇途穷。胡沙十月惊弦雁，水国三年食蓼虫。得似此身无好味，病余明日即衰翁。
林间风气杳无踪，欲遣谁人慰病慵。丐友何颜堪著论，祭拏无泪可沾胸。不知心逐摇摇旆，反为官怜楚楚松。最是少眠多念处，暝鸦残月五更钟。
独自行藏莫倚栏，市廛野色不相干。是中门户也罗雀，何处身心更梦棺。锦水背人朝暮去，雪山随我久长寒。一生著作惊磨灭，欲借君家铁砚看。
六出飞霙岁或愆，喜观琼砾晓滂然。水官休隶一时惨，木帝已夸群物妍。斗换石田皆沃坏，暗催云稼入丰年。吾君诚祷通旻昊，愿听氓谣被管弦。
凤历推移二十霜，一回重见闰重阳。糯田收早醪将熟，朔气来时菊整香。绿鬓不堪禁晚景，醉杯聊可浣愁肠。幽人百万扬州鹤，鼎足成欢未易当。
蜂愁节去已焉哉，宾友追称上宴台。诗韵此时传我和，酒樽当日为谁开。光阴碌碌驹奔过，气候新新毂转来。身赴令辰如舞袖，急忙须趁管弦催。
途远舟程未到家，此身谁念客天涯。东篱乍破黄金蕊，旧鬓新添白云牙。莼美不须添醤豉，蟹肥无复羡鱼虾。白衣送酒知何在，疏放终难学孟嘉。
簟篷辞劳始乞身，夹衣温丽燕私辰。秋客刮黛披天姣，秫米长腰漱螘囷。黄菊明朝为长菊，江山今日笑醒人。不烦孙盛贻嘲弄，预对西风脱醉巾。
山程十驿策驽来，中路几成兴尽回。旅次白醪饶客醉，故园黄菊为谁开。漏长更箭迟翻鼓，生久灯花细落煤。不是学无经济术，道书教我壮心灰。
讘人未得老三山，半作方壶忆夜坛。鹤本令威来汉表，凤翔萧史下琼栏。到门佳客双凫落，入座清风六月寒。破灶黄金已无数，定知云翼说烧丹。
少健有力入云耕，耕云不怕山重重。岁时伏腊追社集，照水自爱双颊红。三十余年废田舍，芋魁豆饭忘迺翁。誓归复讲旧生计，无谓我不如老农。
翠麦铺茸不罅土，白白红红花日许。我行未尽天之涯，马足舆肩已辛苦。时名入手无一掬，昔年虎章今化鼠。疾归灌畦蔬换肉，无谓我不如老圃。
芳樽到日恰清明，似与嘉辰默计程。拟助林园延胜赏，肯容桃李落繁英。老来官爵浑无味，闲里杯盘却有情。见说使车临岱麓，倘能相过共飞觥。
浪头送过皇天荡，夕阳引到乌衣巷。恶风退作六鹢飞，清秋不成一鹗上。故人情亲在千里，万金不如一番纸。望断云边鸿影稀，似听枝间鹊声喜。
四篇诗得袅蹄金，妙旨初临法语寻。要我尽除儿子气，知公全用老婆心。平章许事真难可，付嘱斯文岂易任。感激面东垂涕泗，高山从此少知音。
朱帘高槛俯幽芳，露浥烟霏玉褪妆。月冷素娥偏有态，夜寒青女不禁香。从教春事年年晚，要使诗人日日狂。替取秋兰纫佩好，忍随风雨受凄凉。
守节固穷匪易事，铁中谁许鬬铮铮。闻道新除右仆射，难留高卧老先生。能令余党留残息，必有昌言佐盛明。我欲效颦嗟老矣，西风回首涕纵横。
上方危阁化无踪，平顾摩空万桂丛。自有莲华发泥下，何须芝草遍山中。石桥暮隔霏霏雨，翠壁寒供凛凛风。弹指凭谁开户牖，向来禅观仰群公。
草庐卜筑小如巢，翠竹离离槛外交。邻米乞来分鹤饱，医书编就借僧钞。经年闭户穷幽讨，晴日携筇出近郊。为问练湖高隐地，可容杯水泛堂坳。
孤城惨淡临寒水，战马不收眠陇底。戍鼓吹角夜迢迢，霜月徘徊梦惊起。遥知横槊兴方新，绿入沙场细草春。憔悴谁怜苏季子，貂裘空复敝黄尘。
忍饥彻困聊上书，世故如许可复耐。孔兄有底唤不来，人意政缘俗物败。撑肠一钵十方糜，要是坚持衲僧戒。失身文字因果中，黄髪犹还毛颕债。
嗷嗷沙碛雁鸣初，淮南已复怜春余。梅边白云莫谩好，桃底红雨嗟何如。今者无端近戎马，远方不复呼篮舆。江头也有东桥竹，作报独少将军书。
江郎平生笔五色，戏遣秀句为奇石。好绢自作凌乱光，万里须论才咫尺。大儿小儿何足夸，右丞北苑有等差。孤舟自横天拍水，江南江北多云沙。
阿常为官真拓落，胸次平生著丘壑。权奇突兀要举似，毛颕从来有能事。老子于此兴不浅，孤鸿斜日秋江远。忘怀丹青以句鸣，只数辋川王右丞。
北窗永日捐群书，自怜所得才腐余。东风吹花欲烂熳，强自羁絷同辕驹。曲肱静听百鸟语，圭窦瓮牖思吾庐。遥怜春水帯刳艇，归雁已应辞五湖。
鹁鸪争鸣燕方乳，飞絮忽来萦短麈。眼底桃花且向人，薄暮东风卷红雨。江南春尽水如天，谁呼艇子石城边。急觞到手聊一噱，识字须悲有投阁。
吾人著作翰墨场，得此三昧惟阿常。平生韵语真戏剧，化作轮囷抱孤石。胸中块磊安用浇，端要吐出惊儿曹。畴能与渠办兹事，唤取从来管城子。
粲粲忽来红粉晚，故入吾人醉时眼。吾人宿昔翰墨场，消得文君作小妆。莫遣边头风雨恶，惊破文君梦伊洛。孤芳胜韵明年春，坐中谁作伊洛人。
安得不教青鬓老，飞雁年年太行道。低吟一曲叹疆场，独遣老子惊绝倒。句法吾人莫细论，天教阿杰解玄文。衡门饱饭脱两屦，此事玄文初不与。
北风吹雨鸣船篷，高岸泥滑愁老翁。少陵病骨端欲折，扶杖无因寻赞公。赞公从来懒剃头，破衲未御寒飕飕。东窗朝日会晴好，共看雪雾翻茶瓯。
楚州红梅如许红，作魔犹有几信风。天公笑人但饱饭，不辨青春看花眼。呼儿径买北湖酒，浇我澜翻说诗口。莫教一片飞黄昏，唤取百舌来细论。
饱知阿隐有妙处，未负从来丘壑谋。径呼管城办能事，长江贴贴仍晚秋。白头故作西河梦，独遣老眼酬南州。边笳牧马岂不好，平安火过消人忧。
北湖先生作许痴，闭门觅句嗔人知。日炊官米着处饱，独憎饭头行饭迟。天教五车与癯痩，大笑阿苍如瓠肥。小糟秫糜已溜溜，老子捧罂聊朵颐。
淮山谁言钝滞人，沙雁求群正如许。先生掉头嗟奚为，要著行纒抱琴去。径须折折楖栗杖，我曹穷措有妙处。时时覆钵过桥来，白头看打僧伽鼓。
都梁日日招吾人，梅花已复矜小春。胡为要随白雁去，莫起此念僧伽嗔。弹琴几时鬓毛脱，端是天教个中活。僧伽初不负先生，久办淮山作衣钵。
吾人老怀丘壑情，洗君石铫盱眙城。要煎淮水作蟹眼，饭饱睡魔聊一醒。僧伽孤塔何亭亭，试唤僧伽真肯譍。拟向山阳买白菜，围炉烂煮北湖羮。
种种未似哦北窗，头头不如唤酒觞。论文处度过裴迪，觅句介然真佛光。曲肱饱作南山梦，提钵径坐僧伽床。时时裹胫著两履，盱眙城底淮声长。
薫炉好妙非吾欲，古铜惟怜鼎三足。手中一瓣非碌碌，传语此君惊世俗。快烧笃耨置一床，枕上齁齁气味长。似是马曹真未会，不唤此君闻妙香。
北湖居士端已老，后日悬知有老壊。此生何处办庵粮，忽然老壊可复奈。不如罢读瞿昙书，二时粥饭学予糊。都无筋力堪井臼，睡起饱听鸧鹒呼。
阿坰自说枣饮法，请我试吟枣饮诗。手提北湖折脚鼎，北湖见之已解颐。罂粟作腐杏成酪，来问白苏侬饱知。他时携去寻衲子，通红更拨骐𬴊儿。
先生宁负虀盐口，岁岁来沽春社酒。好事晴鸠唤睡醒，与人谷谷论花柳。白头强作怀抱寛，我曹未办憎儒冠。不知无米知觅句，大似骑驴杜工部。
正憎风雨暗炊熟，朝日似为寒食晴。树头树底作许好，举扬春事怜音声。聊呼上坐行饱饭，着处小立惟青青。更无花片近老眼，快遣鸧鹒来一鸣。
击舟落尾端复佳，独恐幽人费招唤。老鼻行参宴坐香，晨炊饱吃连床饭。巾边白髪已星星，霜底黄华犹粲粲。从来一事大因缘，塔里僧伽为侬办。
北湖老矣不事事，日割黄羊分大胾。底物堪浇块磊胸，即今鬬焙惟高峰。边头那知见阿八，端笑吾人号痴绝。唤取阿八来细评，沙泉水甘似中𤃩。
鸟声已迎一百五，野迳微行谁复嗔。放饭要穿花底屐，捐书聊著头上巾。老夫踽踽只白眼，烂蘂细细徒青春。凭仗石槽三昧水，浴兹从昔无垢人。
百年久付一毫端，异县追随得自寛。声入浦云歌扇丽，影浮江月酒樽寒。黄花窈窕且经眼，白髪萧条初映冠。共倚樯竿𥩟归雁，西风袅袅露漙漙。
滹沱流水抱城斜，旌节重来鬓欲华。春雨一溪藏钓艇，秋风十里对荷花。铜符旧总山西将，铁骑还吹塞北笳。鱼蟹初肥稻粱熟，他时归向楚人夸。
暂展经奁试茗芽，共怜日日困尘沙。木鱼梦觉响晴景，铁鳯雨余翔落霞。漠漠清香萦暮竹，萧萧晏几近幽花。道人槌拂总无用，身世俱忘鬓已华。
儿童畴昔看挥毫，未觉雄辞愧广骚。谈尘纵横走雪电，诗坛磊落建麾旄。捐身鱼鸟黄尘远，隐几江湖白浪高。短褐婆娑弄明月，纷纷冔冕一鸿毛。
留连京洛未成归，行及北潭花絮时。楼外孤蟾吐华月，帐前小队簇春旗。夜阑白雪回歌扇，舞彻红灯照酒卮。更有风流岘山客，明珠百斛坐题诗。
年光六马去骎骎，末路漂流愧此心。玉佩金貂自钟鼎，纶巾羽扇本山林。舟横落月梅花淡，雁贴寒云春水深。漠漠东风闭蓬户，相思华髪忽盈簪。
纷纷举世事轻肥，三径萧条独可依。壮志未随黄髪改，故山将伴白云归。林泉定落幽人手，尘土空侵病客衣。明月满帆秋水碧，扁舟去逐雁南飞。
小雨尚复连清明，晴鸠撩我争唤晴。余寒不奈残春酒，迟日初斜细柳营。黑貂强脱行作吏，白髪浑生来劝耕。树底树头牵老眼，几时乔木有莺鸣。
撩我千岩固好在，未论应接徒惋欷。湖山饱窥使者节，鱼鸟不避霜台威。坐罢清言良亹亹，来朝爽气殊霏霏。鸥群非斗舞不下，要略沧州如打围。
河西诸将气食牛，白羽雕弧锦臂鞲。他日粥饭真衲子，莫年酒肉杂毡裘。坐上儒冠挥麈尾，帐前羌种看刀头。吴樯楚柁自江海，聊复看云倚戍楼。
汾河水落雁南飞，一马萧萧木脱时。苍鬓宁堪异乡别，幽人况有故园悲。山头日没边笳断，陇底𫘞鸣塞草衰。千里黄云太行路，自怜北望独相思。
青春已复作许妙，蜀锦轻覆千林殷。愧无好语赠秦岭，犹想柁楼萦戍山。少日清尊兼白堕，暮年华髪与苍颜。自怜饱作三堂梦，不在边笳牧马闲。
问舍求田话昔时，共忧南北未安枝。青山笑我空成梦，白髪怜君苦作诗。风月谁教太潇洒，功名自是小差池。要须附骥还金马，昼锦归来亦未迟。
毛侯曾子有新句，鸣籁素秋相与清。我若邶鄘甘退舍，君如秦楚正连衡。一尊鸿雁到时酒，万里江湖别后情。鱼目骊珠固非敌，搴旗况已慑先声。
畴昔一丘安在哉，马鸣笳响有奇怀。嬛嬛试遣雁催发，濯濯已凭春唤回。独怜短槊横未已，端恨长江扳不来。看取东风姹然笑，北湖老眼为渠开。
汉节亭亭晻霭间，邦人多看锦雕还。初传使者驱千骑，俄见将军定百蛮。云尽月光依组练，雪消春信满湖山。伫闻禁掖催颇牧，玉陛归亲咫尺颜。
出舟跛跛为情亲，催遣篮舆烦故人。九死仅全真去楚，百年未了更游秦。晨炊要索祖仁饭，老鬓旧著渊明巾。传语淮山元好在，初捐一笑与覉臣。
软煮芋魁初不饥，天教吐出胸中奇。追随且褁子舆饭，持似只有香岩锥。刺船迎客菊笑处，觅句怀人霜落时。我辈阿冯真解事，与侬细举南山诗。
老夫得酒有何好，且饮中秋白露团。已戒奴人送斗米，更呼友生共盘飧。坐谈稍觉佳月出，起舞不知清夜寒。明发垂垂向梁宋，轩然秃髪映儒冠。
一片桃花有底急，咬咬已复韵春怀。痿羸不觉杨花罢，款久忽然蝴蝶来。如许快人帆腹饱，绝如撩我浪头开。异时古锦囊中事，回首赤狐安在哉。
一饮一石陶靖节，谁言此理可消忧。饱知渭北黄花酒，不似淮南白雁秋。快解樯竿倒樯尾，要鸣船鼓转船头。魏郎宿昔要觅句，有语定能撩阿游。
来往都梁真有期，瘦藤挈挈要追随。独怜老子蒙头睡，不见梅花如雪时。经炉饱附僧伽火，斋钵长分庾氏糜。岁暮东窗好晴日，传声阿遁正相思。
南国谁云贵公子，肯共野人葵苋盘。独许二毛有句眼，仍怜九死坐儒冠。自知胸次丘壑在，敢负海门天水寛。后夜淮南一杯酒，白头付与菊花团。
五斗莫作籴太仓，幽事关人殊未央。白雁撩人下清洛，黄花唤梦着都梁。平生浪喜得诗瘦，投老相从要酒狂。欲到淮南先一笑，蟹螯浑已饱新霜。
莫咤别愁关老鬓，且论幽讨入奇怀。忽思白鱼淮海去，付与清秋鸿雁来。不为督邮聊转柁，要呼从事试登台。老夫正想西风笛，江北江南安在哉。
逐客藜糁大官羊，蓬庐画省遥相望。囊中锥处吾罢矣，地上钱流君未央。一身投老鸡豚社，百战平生翰墨场。拍拍水天高着眼，海门乞与雁随阳。
貌齐隆凖伏危机，办为君王解急围。楚炬无情燎黄屋，晋城有土瘗遗衣。功名不与山河誓，义烈终同日月辉。新庙落成牲醴盛，千年魂魄想依依。
露湿船篷今夜凉，秋风端已洒衣裳。渐炊大甑长腰米，共说平生细肋羊。试问锦貂看射虎，何如乌几听鸣桹。真须快捉蟹螯去，处处休吟古战场。
建业风流端可怜，石城江色晓鲜鲜。鸟窥汉节梅花底，雨湿柁楼春水边。霜髪雠书有东观，锦囊觅句属南天。枯肠不饱大官肉，我种芋魁今十年。
湖海归来近钓筒，此身南北一飘蓬。船头已压三山浪，樯尾初回五雨风。天淡鼓声催落日，云高帆影趁飞鸿。道林窣堵自崷崒，隐几寒光连暮空。
吐心着地谁复识，只有平生韩子苍。端恨茅屋付秋草，试吟玉绳低建章。枯肠君饱大官肉，秃鬓我老尚书郎。爱酒不论天下士，快来脱帽持一觞。
漠漠长烟暝戍楼，登临永日强消忧。殊方日落青山暮，旧国云深碧树秋。向老江湖双病眼，此身天地一浮鸥。高谈早晚对犀麈，衮衮遥怜湘汉流。
寂寞漳河绕故宫，悠悠千古付飞蓬。当时流落干戈际，今日埋藏尘土中。楚岫月明芒𪨗远，湘江春尽草堂空。提携愿逐先生去，闲咏滩头一笛风。
禅版蒲团俱似谁，电光石火竟奚为。傥能径作白鼻去，未信只教黄面知。柁楼故略凫雁海，月魄端护兼葭池。一语休论偶相契，粗言且拟寒山诗。
鬓毛萧瑟强儒冠，尘土追随意已阑。午枕梦回书帙乱，暮林秋老雨声寒。百骸久悟岁月速，一室讵知天地寛。忽忆玉虹孤笛夜，曲肱终约听鸣湍。
酒杯到手慎莫停，江月已复连疏星。岂谓灌园三径老，来逢横槊万人英。飞花不作我鬓白，韵语政如公眼青。宿昔澜翻说诗口，真惭肯与醉时听。
此生不说老婆禅，兀兀坐睡忘永叹。要听车声出铜鼎，故教鼻窍吼蒲团。淮山宿昔面目好，葵藿从来骨相寒。白髪轩然同一笑，未嫌跛跛著南冠。
底时待诏辞公车，畴昔胸中著异书。端愧骑鲸老正字，会寻觅句旧题舆。春残讵有花经眼，梦罢试教莺唤雏。径欲追随说情话，即今犹奈酒尊无。
天公与此强健身，故遣雨洗南徐春。梅柳暮年经老眼，江湖畴昔著羁臣。要穿遥集脚底屐，不负渊明头上巾。颇欲扶笻说幽事，漫郎端肯恕醉人。
自断余生更不疑，三间茅屋大江垂。会降前代李长吉，只有后身韩退之。群羊正饱官厨肉，野饭宁忘环堵葵。能事阿穰今落寞，何人便捉画沙锥。
畴昔清都步武联，轩轩鹤骨称癯仙。君横七弦可忘老，我得一丘端尽年。白首终成裹饭去，青灯更作曲肱眠。步虚声里云旗下，病眼心知有胜缘。
洛水微寒澹晚秋，从教风雨打船头。莫嗔宿昔爱霜菊，可是平生怕督邮。未办作诗论句法，且当贳酒消人忧。白眉清眼见小阮，共卧淮山百尺楼。
是身久付一蒲团，半世读书真画墁。唤取平生三语掾，来分投老五辛盘。犹堪白堕樽边笑，端奈红梅花底寒。莫问侏儒饱欲死，从教霜雪映南冠。
杳杳东风吹雁行，淡烟疏柳暗河梁。边笳忽起暮天远，塞雁不鸣春草长。野馆梦回花似霰，戍楼诗就月如霜。应怜投老尚漂泊，白鸟青山堪断肠。
衡门宿昔只栖迟，惭愧三堂春事奇。为有丛筠傍流水，故教疏影作横枝。香罗未办凌波去，素魄休论啼鴂时。乞与江南风格在，鼻端聊遣广文知。
秃髪羁臣百不忧，树头树底鸣栗留。游方便具屈宋眼，出世真成陶谢流。著冠来籴太仓米，捩柁故转长淮舟。莫问铜钱恰三百，浇肠一斗与君谋。
抱瓮何许欲灌园，独怜帆腹会孤掀。双轮有蒲良未好，束帛加璧安足论。少日读书守贫巷，异时簪茟登修门。相思徒吟老𫘞句，不见君来欲断魂。
篷背有霜篷底眠，梦中犹念草鞋钱。强炊五斗官仓米，也趁千艘落水船。居士秃巾撩楚雁，僧伽孤塔供淮天。盱眙城在石色古，浪打至今端可怜。
手捉长藤懒坐禅，起行饱饭且欹冠。稍怜腊后霜畦色，已落春前汤饼盘。快过邻墙无量酒，可奈淮楚如许寒。一树梅花合催发，垂垂要遣腐儒看。
柁楼澹沲冬日斜，半世三钟并五车。处处谈禅作居士，年年行脚见僧伽。偶然摩腹船鸣鼓，聊复捐书雁聚沙。先遣毛锥交说似，即今镜里有霜华。
秋晚铜炉一炷香，人间余习未全忘。云溪尚想穿幽屐，雪屋犹怜共折床。山林投老成漂转，文字他时妄揣量。憔悴少陵空白髪，敢期重赋赞公房。
此生端与衲僧期，折脚茶铛能解颐。君对幽人洗银毂，我书春事有毛锥。唤醒饱睡真痴绝，惊倒群儿要语奇。想为梅花从定出，横担拄杖傍疏篱。
莫遣殊方一片飞，风光有底肯相遗。含愁要作红雨去，绝恨独眠清昼时。古井犹窥光灿灿，儒冠不道鬓垂垂。鸟歌长日偏称意，办得唤人来朵颐。
烂烂白眼安在哉，只今怀抱向谁开。端知脊梁只似铁，想见舌本长如雷。茅屋关心句突兀，藜羮不糁胸崔嵬。江头日日望好语，有底都无驿使来。
破除午梦晴鸟呼，起唤奴人转辘轳。半世奇奇兼怪怪，一春白白与朱朱。生憎张仪舌尚在，大笑香岩锥也无。矻矻休论抱关事，快来相对说江湖。
年年御焙试春风，白玉宫人拆绛封。畴昔饥肠知脱粟，即今老眼见翔龙。笑持俊逸无双句，去上东南第一峰。却倚柁楼搔短髪，回头青阙五云浓。
千秋北固旧知名，想见禅房掩昼扃。坐上休论失匕箸，定中那复骇雷霆。图书遮榻青灯暗，钟鼓喧江白浪腥。天外楼台近浮玉，与谁飞锡过南𤃩。
铁塔亭亭石径斜，参差楼殿倚青霞。秋江曾试中𤃩水，春焙仍分北苑芽。隐几飞帆过别浦，翻经孤雁起寒沙。禅龛坐隔几千里，想见烟云乱雨花。
沙尾潮生浪影微，东风洲渚蕨芽肥。西江水借铜缾润，北阙云随锡杖飞。日煖凫鹥迎宴几，春深花絮护禅衣。遥知一榻诸天外，归梦时时近紫闱。
着处篮舆得小停，偶寻奇诡对屏星。山南山北有幽啭，树底树头惟落英。两鬓已脱吾种种，三眠欲罢渠青青。招提故作疏钟晚，更约杖藜来细听。
久傍修门乏壮图，侵寻华髪欲捐书。貂裘平日敝尘土，茅屋晚岁依江湖。落落青天月上后，萧萧红叶雁来初。故人载酒端好事，遣我陶然忘旧庐。
都梁山色杨柳青，天乞羁臣如许情。不嫌野褐垂垂老，故作春风踽踽行。幽花傍水有孤笑，好鸟随人时一鸣。晚饭招提且僧钵，关心七尺瘦藤轻。
攀翻聊复得晴景，抖擞貂裘季子尘。岂有好事来载酒，独怜幽鸟解唤人。二毛衰晚端不恨，五鼎宿昔元未珍。剩把小红娱老眼，他时细说淮南春。
消渇茂陵端倦游，穿云踏石良未休。诸天办供林谷晓，一寺鸣钟江海秋。吾曹大是许询辈，道人岂非支遁流。莫因妻儿要归去，杖藜聊为茶铛留。
十日天寒守圭窦，今朝对客何佳哉。春催江上红梅发，雪唤淮南青子来。从儿作相论句法，乞我浇馋持酒杯。半世儒冠今种种，端须拽取鼻头回。
玉妃从以万玉女，正倚广寒琪树柯。端怜横笛陇头罢，不恨落梅江上多。翠袖清尊知老矣，薫炉茗椀奈侬何。梦惊篷背遽如许，会唤阳春有艳歌。
青春已辞淮水湄，底物遗我堪解颐。风味不除惟白堕，典刑犹在有黄鹂。老夫只觉禅坐好，儿辈争论句法奇。到处何曾问炊米，半生人笑北湖痴。
春风如许可复奈，扶藜与子一笑怀。初缘晴日垂垂发，更为吾人细细开。莫憎白眼校尉老，快唤青州从事来。径欲寻君说幽意，夕阳故挽一枝回。
饱闻会稽道中好，未似隐几来归舟。衰鬓犹堪扶槛笑，长江故作拍天流。知容遥集几两屐，绝胜元龙百尺楼。时换薫炉办幽事，孤鸿落处有汀洲。
床头白羽已相亲，茗椀才尝正焙新。透出老禅三昧眼，唤醒逋客二毛身。坐闻考考赴堂鼓，起觅垂垂洗钵人。稍有黄鹂来举似，似怜老子独知真。
枕边梦事忽蘧蘧，起着青鞋唤竹舆。投老惟堪听斋鼓，此生端愧坐儒书。十年枵腹犹堪在，一钵连床便有余。蓦直从来大舟路，横担拄杖正怜渠。
暮年流落偶相亲，握臂难忘一语真。茗椀斋盂成昨梦，蒲团禅板记前身。尘埃云衲翛翛敝，岁月霜毛种种新。游戏诸天无复返，自嗟青眼更何人。
永夏追凉得午阴，扶藜仍有小丛林。应怜老子腰脚健，可是禅房花木深。卷帘高竹与佳色，隐几黄鹂供好音。更遣惊人十様锦，并浇宿昔江湖心。
小雨浑晴不作泥，老年浇舌要如饴。应怜长日只么过，故遣飞英如许奇。涧底涓涓催着屐，屋头聒聒唤支颐。孰云乌几独少味，看尽朱朱白白时。
溪北溪南梅树枝，斩新华萼出疏篱。独怜醉处锦成幄，端恨愁时雪打围。老夫不奈羽觞急，幽讨未辜春日迟。惭愧邻翁会人意，杀鸡炊黍要追随。
高士宸居隔紫烟，洞中金阙暗相连。辅光灶冷留香壤，太素渊清涌玉泉。后夜云归雪浪湿，未明人起月华鲜。秋光不老岩前麓，到此偷闲亦自贤。
坎𡒄中年坐废人，老来貂鼎视埃尘。铁霜带面惟忧国，机阱当前不为身。发廪已康诸县命，蠲逋一洗几年贫。归来又扫宽民奏，惭愧毫端尔许春。
来往长安未定居，暂将僧舍当吾庐。空中说法凭铃语，枕上朝饥听木鱼。因果分明休问佛，行藏自信罢占书。眼前一物真堪羡，百尺长杨水满渠。
疏慵任过少年时，名利难交远近知。一洞落花春病酒，满楼明月夜吟诗。展编海曲菰蒲叶，杖剪嵩阳楖栗枝。却话东林拟重去，伴僧闲逸白莲池。
红尘无处不喧哗，独上江楼四望赊。泥水僧归林下寺，待船人立渡头沙。云藏岛外啼猿树，竹锁桥边卖酒家。吟罢凭栏心更逸，海风吹断暮天霞。
乱山深处过严凝，僻静门邻物外僧。送客踏穿松径雪，煮茶敲破石池冰。朝垂帘幕寒慵卷，夜锁楼台静懒登。只待春来归上国，杖藜吟出白云层。
岚光咫尺见山扃，候得潮来一苇轻。惨惨晚堂看日色，森森古殿对江城。风敲寒玉惊僧睡，岩落澌冰认雨声。不是平生曾到处，因缘今日此中行。
昭回于天垂英光，跨颉历籀化大荒。烟华浓淡赋低昂，一噫万古称天章。鸾跨虬引鹄序行，洞天九九归辽阳。茫茫十二小劫长，玺完神诃命芾藏。
白发波波尚问津，可嗟志业在经纶。十年于此才三见，四海如公复几人。虎穴功名劳唾掌，醉乡风月且藏身。平安欲问无来使，何处荒山野水滨。
正月二日多雪寒，京师道路无日干。巷南巷北一望隔，出门但见泥漫漫。归来危坐官屋底，日饱太仓半升米。相思更觉行路难，蒙垢何当为一洗。
少陵作者今卓尔，彭泽一觞意何已。诗工酒逸觉有神，此理浪传嗤俗子。却求举选科目间，仰看有道当汗颜。闻君欲往更愁绝，归心日夜急飞湍。
三甲三壬五福俱，胸中落落贮琼琚。池塘芳草诗情远，富贵浮云世事疏。一郡寿炉薰爱日，层霄仙籍寄真书。君王万亿臣千亿，永作天官拱帝居。
皇天祐德必生贤，尊主功高五帝前。岳骨昴精来间气，彭龄聃寿与遐年。远无忧患身先退，近有湖山乐更全。祇恐苍生须谢傅，每闻人诵衮衣篇。
每闻人诵衮衣篇，又值君臣庆会年。腊雪已先调鼎实，春风还是作霖天。经纶道自心源出，损益时随世变迁。当宁旰宵怀旧德，非公谁与济商川。
非公谁与济商川，年德俱隆文武全。省事省官民自定，足兵足食务当先。烹鲜取治惟无扰，置器期安在不偏。公寿且千君且万，四方永永乐尧年。
倦云小息五公山，来往扁舟胜据鞍。强饭未能追马革，寄餐端恐识猪肝。山泉周匝流清泚，古木森罗照屈蟠。独卧北窗怀太古，元无一物到门阑。
隐迹僧居无所为，蒲团曲几面清池。一身有累须三迳，万物无私各四时。心与溪山相宛转，事随尘世漫纷披。山中不用诗招隠，已约施岩采紫芝。
少日称豪弓马场，时平不复戍渔阳。引杯看剑夜云黑，横槊赋诗寒日黄。霜落草枯闲战骑，位卑禄薄困征商。白头未试吴王妓，杨柳萧萧古道傍。
少日称豪笔砚场，一官家近住河阳。人情易变春云薄，世故饱谙秋鬓黄。寒日苍凉临迥野，浩歌悲壮激哀商。时平民乐官无事，醉倒题诗舞袖傍。
万事都将笑一场，不如载酒访高阳。冻消地面可怜绿，日暖杨枝无奈黄。尚德久从君子鲁，言诗仍有起予商。太平无事闲居乐，且醉高楼大道傍。
老年不入少年场，不似当时在洛阳。福善坡头回曳练，石家寺里看姚黄。春风杨柳东西陌，古道楼台南北商。流落如今归未得，白头憔悴卷城傍。
烂烂双瞳掣电光，照人皮里有秋阳。谁将鼠腊同苍璧，枉把盐车服乘黄。合有猷谋陈稷契，即看灏噩继周商。近来佳句惊人甚，敢并蒹葭玉树傍。
杜曲林泉可寄年，功名富贵有危颠。囊中佳句浑轻与，海内名方莫浪传。赤脚拏舟能楚些，明眸度曲解回旋。且过叔度留终日，未问他年骑锦鞯。
事业功名看百年，千杯醉墨谩张颠。关西夫子时方弃，稷下诸儒谁与传。契阔十年才道旧，间关千里又言旋。飘萍断梗无根柢，愁唤羸童理破鞯。
白首遑遑谩世忧，我今问米下扬州。支离病骨难堪暑，浩荡归心不待秋。兵火雕零余故里，功名衰谢独扁舟。腐儒老死终无用，收拾纶竿好去休。
故乡何处海东头，地尽东南最胜州。水陆归程几百驿，风尘回首恰三秋。无才北使能降敌，决意东归已办舟。去国不缘明主弃，只缘多病更宜休。
春雨秋风无尽期，鸢飞鱼跃各天机。年光逝水催前浪，世事浮云换白衣。草木变衰知节改，田园芜没要吾归。人生万事惟心可，真处何妨世俗讥。
陆沈僚底惘骙瞿，玩世滑稽常自如。鞍马犹堪供矍铄，功名谁复念居诸。胸怀金玉天知我，仕宦风波丞负予。尊酒夜阑听软语，清谈笑谑极群书。
布谷催耕候已深，骄阳未肯化为霖。一年铃阁传斋禁，三月花时负赏心。空谷灵湫能奋响，丛祠古木已成阴。侏儒饱死浑无计，属耳颓墙听雨音。
城北城南春渺然，幅巾藜杖望晴天。何须多事途穷哭，莫倚高才瓮下眠。渭水来从鸟鼠穴，陇山真接首阳巅。登临未尽牛羊下，安得羲和叱驭旋。
十年尘土送春衣，每见春风忆翠微。射策决科知已误，求田问舍早须归。人生岂料长身健，行李还应与愿违。遥望故山心独往，杖藜三叹暮云飞。
闻说寻山意已清，况逢佳客作山行。百年心事同杯酒，万里春风出帝城。秋燕欲归栖集稳，春鸥无事往来轻。风流定是输陶谢，应笑痴人似步兵。
荥阳居士居罕出，高堂华厦安于山。人自垫溺岂关我，乃复辛苦事所难。徒杠未成天欲寒，风吹溱洧波漫漫。安得亟语贤刺史，刺史爱民如赤子。
美人娟娟似秋月，宫中女儿嫉欲杀。恶言忽入恩爱移，自是君王不情察。深宫夜冷调秦筝，曲曲翻成哀怨声。愿得风吹落君耳，回心照妾相思情。
西郊出郭未十里，寺在白云深处藏。僧为爱闲长闭户，客来无路自回廊。近松古瓦落夜子，傍水小池生暮光。指点依稀饭箩水，不知何处问兴亡。
兀兀尘编日自迷，怪来春色转芳菲。吹嘘气象湖山远，点缀工夫草木微。挈榼不辞倾美酒，挥戈宁解住残晖。身闲官冷何欣幸，秉烛长随五马归。
利锁名缰脱者希，钟鸣漏尽尚忘归。独全至乐能齐物，未达高年遂拂衣。明月数声仙鹤唳，秋风一尺鲙鲈肥。赏心乐事知多少，只恐蒲轮到钓矶。
销尽轻寒不自禁，新愁唯向静中深。寻常曾入三更梦，咫尺空论万里心。人去凤帏云漠漠，雁回珠箔日沈沈。春风洞口花长在，只许刘郎一度寻。
绣帘珠箔一重重，十里香风入眼浓。镜合紫鸾来有信，云深青鸟去无踪。楚王台下寻常见，宋玉墙头取次逢。可惜好花攀折尽，飘零芳蕊付游蜂。
撩花踏水细寻香，闲逐孤云入翠冈。九锁已深看更好，七人相对话应长。百年空向尘埃老，五月聊乘洞府凉。可笑潜川狂道士，未逢玉室与金堂。
红英乱点绿苔钱，林影扶疏翠可怜。飞蝶惹残花上露，戏鱼摇碎水中天。金羁不见寻芳马，兰櫂空停载酒船。送尽春归人未老，鶑啼花发又明年。
谁教作雁破群飞，一舸南游遂不归。乍见音容悲且喜，不知魂梦是邪非。陟冈望远心犹在，携幼还家意已违。泪眼重寻丘壑去，可堪犹采故山薇。
皓魄当天晓镜升，云间仙籁寂无声。平分秋色一轮满，长伴云衢千里明。狡兔空从弦外落，妖蟆休向眼前生。灵槎拟约同携手，更待银河彻底清。
天书远下事征求，乡里同推马少游。世事已非三不可，年华却是一宜休。岂缘薄禄贻身累，祇为当时分主忧。筇杖芒鞋留我伴，伫闻谈笑即封侯。
掷饵求鱼计亦难，长鲸摇曳海波宽。狂风有待三秋起，健翮须教万里抟。直以逸民朝圣主，不随计吏上春官。庖刀休用援尸祝，巾笥宁封贡禹冠。
阿阁曾看紫凤栖，暮年江国拥旌麾。孤云南北本无定，浮世悲欢那可期。鹤顶丹砂埋药灶，鸭头绿水浸春陂。待公踏遍红尘地，景物归来似旧时。
秋风燕雀正关关，忽见篱边菊又斑。寒雁自知霜露重，海鸥常伴水云闲。百年往事丹心里，千古声名直道间。此意属公须慷慨，晚云成雨便归山。
天竺崎岖绝海边，何人分作赣江禅。鹫山巧叠三峰石，葛坞深疏两派泉。一醉风光能几许，十年尘迹尚依然。欲题豹隠还相笑，盼断长空簇暝烟。
处处香筵拂绮罗，为传神女渡天河。休嫌天上佳期少，已恨人间巧态多。齚舌自应工妩媚，方心谁更苦镌磨。独收至拙为吾事，笑指双针一缕过。
坠典遗经已表章，又传清跸幸胶庠。黄龙绕驾天移仗，白雪分袍士缀行。况是体元能作圣，更欢稽古效规王。太平盛世文明远，万国儒风自一堂。
楚续光辉存简策，汉碑突兀锁期思。风云会合当年事，箫鼓喧阗此日祠。弱嗣负薪廉节著，怪蛇膏剑德名垂。庙封又见标遗爱，子产英灵想已知。
丹灶棋盘去不收，未知踪迹为谁留。烟霞空锁樵人径，松桧重阴古寺楼。怪木化龙云雨夜，碧波涵月镜潭秋。辽东梦断无归鹤，山自嵯峨水自流。
奔雷漱玉向高秋，长伴神仙出众流。下得碧山终未足，待归沧海始应休。云饶浄色依依敛，猿傍寒声历历愁。别有千寻在何处，庐山南面虎溪头。
此君高节贯春冬，山色泉声旦暮同。对面便为三益友，终朝相伴一衰翁。病嫌细字无心读，老厌闲花过眼空。赖有堂中不言客，冷颜常共北窗风。
平旦清晨五月一，吹起少林无孔笛。十方沙界坦然平，大地山河印印出。二祖曾不往西天，达磨曾不到梁国。大家共贺太平歌，摩诃般若波罗蜜。
休夸四分罢楞严，按下云头彻底参。莫学亮公亲马祖，还如德峤访龙潭。七年往返游昭觉，三载翱翔上碧岩。今日烦充第一座，百华丛里现优昙。
百万斋才了正因，大缘倏举只逡巡。凿将玛瑙一方石，镌作龙华百尺身。天竺江山增秀丽，西湖风月愈清新。色声不动操能事，可是僧中英特人。
金阙山头辟一轩，轩闲身世两超然。阶临霭霭张公市，檐接青青广乐天。风聒近林容虎啸，雨腥低洞有龙眠。坐看起处分明甚，不羡王维到水边。
胜境增添岂偶然，已前无屋事金仙。巨灵擘到三千丈，向老基来八百年。远远别山来白足，重重峻宇出青莲。端严石像庵犹在，若个寻庵复坐禅。
峭绝山根野水旁，栏干瞰水有山房。鱼藏似识秋风冷，僧睡那知世路忙。金磬一声清恋竹，石矶数级碧皴霜。耻罍未忍轻归去，班嗣垂纶此兴长。
鹭飞万顷碧光中，楚楚缁庐枕水穷。事外有缘三径邃，眼前无碍九霄通。转山僧道筇携雨，载月渔归席挂风。一切世间虚幻事，隔堤请看数枝红。
寒帚高悬绝点埃，贮藏秋色枕山隈。僧眠石室衣生雾，客步莎庭迹印苔。占竹鸳雏容得老，采花蜂蝶枉教来。澄怀观道如痴者，兀坐忘归忽自咍。
无欠无余丈室幽，鸡鸣而动晦而休。利名涉处尘尘热，香火缘中日日秋。祇解结跏临竹石，懒将叉手对公侯。有人来问禅宗旨，告道明明百草头。
轩对山开昼不扃，山迎轩耸展如屏。高低楼阁安三宝，向背峰峦荷五丁。秋雨松林成水墨，春风花谷具丹青。谁人坦腹来高枕，笑傲羲皇任醉醒。
摇摇曳曳白云轻，檐外多般弄晦晴。龙与去来无定影，僧将舒卷伴真情。雪留莹彻层霄在，云散森罗万象清。试问主僧还解否，毗耶消息甚分明。
老后名山付卧游，偶携谢屐此寻幽。每思南岳嘲周子，何暇东林访惠休。苔护出生苍石老，竹供延客碧云秋。主僧不用贪行脚，祇此林间可白头。
海上飞来据马鞍，灵鳌独坐碧孱颜。几年真宰雕镌就，尽日高僧指顾间。去市红尘三里远，供人青眼一轩悭。半峰有窟龙为宅，云在檐头恣往还。
逍遥金地与人疏，山静风光碧有余。开筑当年看锡卓，焚修今日听星居。灵株瑞草人难识，明月清风室更虚。坐久半天琼珮响，泠泠此理属真如。
野蔓盘青上短檐，客来径草旋鉏芟。禽饥闻磬来疏砌，僧饱携筇过别岩。茶鼎引烟熏纸帐，竹窗漏月射经函。西庵门外如何景，杳杳寒泾一叶帆。
高台伊昔来凤凰，于今凤去台亦荒。苍苍竹实有霜露，飒飒梧叶生秋凉。西风斜日开晴色，闲步瑶阶访仙迹。道人诵罢蕊珠经，老鹤一声山月白。
儿童闻说子山名，将谓先生是古人。海上偶经仙洞府，岩前犹见玉精神。南华久彻逍遥梦，兜率重来自在身。携得新诗天上去，不教辜负到全闽。
名重功高服搢绅，精神图画在麒麟。去提黼扆还天子，归与园林作主人。三径松筠供啸傲，一堂风月替嚣尘。时平自有无穷事，谁解如公早退身。
戡定兵戈古所难，盛名何啻重于山。收身矢石征诛外，放意林泉杳霭间。曾是神龙犹解蛰，岂惟飞鸟会知还。上方当宁思元老，正恐询谋未许闲。
帝青一色女墙头，况复龙山影里游。草阁柴扉依佛界，白沙翠竹使人愁。可惜可怜空掷度，罗袜凌波渺何处。会须桃叶倚春风，判却扁舟入烟雾。
七峰层叠割人境，宝阁排空春昼静。朱甍碧瓦势欲飞，琼树瑶林烂相映。谪仙对此佳兴发，人物山川两清绝。维摩方丈夜阒寥，老人宴坐无言说。
七峰玉立相排荡，宝阁翚飞云雨上。雪余璀璨映寒空，雨霁参差入晴望。阁中禅老更壁立，下视群山丈人行。蛟龙头角碧潭寒，江南赤地空惆怅。
薄寒中人晖景晚，江头兰若同游衍。蛛丝垂户像设深，蜃气成楼钟韵远。机发于踵宝藏俱，神物护持胜事殊。更向僧房捉麈尾，令人欻忆聘君湖。
连廊四注塔中起，五月殿阴作商气。竹床午枕耐睡魔，宝铎天风吹佛事。小冠捧腹绕檀栾，坐隠应迷日下山。骑马归来还执热，蚊雷虺虺满人间。
谷鹿洲前秋风起，渌波亭下小舟里。邹子揖我狮子尾，谈天舌本倾我耳。散发船篷玩秋水，茗碗荡胸无泥滓。牛羊下山催客子，挂席明朝即千里。
华鲸唤起曲肱梦，竹蹊幽寻小雨干。风吹龙沙江流断，日下乌塔松阴寒。冰雪照人徐孺子，手捉玉麈对西山。安得洪崖八琼药，令我飞出六合间。
胡公祠堂旧闻处，鲁公岭下草树深。堂后寿宫閟日月，堂前荒草横古今。收拾胸中书万卷，邂逅眼底梧十寻。我思古人不可见，于公可见古人心。
小麦青青大麦枯，新妇城边守茅蒲。不妨执热饷妇姑，奄观铚艾相喧呼。黄云好在玄云起，雨如车轮未渠已。绣衣使者问麦秋，今年麦秋又如此。
假道群舒渡江水，解衣盘礴聊复尔。三月已破未云迈，政为故人今在此。故人佳句数能来，招我清樽想未开。病夫潦倒非多才，如渑之酒胡为哉。
花枝欲动濡须坞，无赖春风吹小雨。如随蝴蝶梦中翻，愁向垂杨堤上度。闻道君家种逸香，婆娑紫艳占年芳。何当丽日浓花气，乱插佳人翡翠梁。
黟川诸李今寂寞，潞州残圭大不恶。燕侯固穷亦好事，探囊持赠意不薄。眼明见此陈家玄，径呼毛颖作七言。故知身外俱长物，子墨客卿聊忘年。
岁云莫矣百草枯，楚天欲雪云模糊。后山入夜风转急，薄寒中人灯更孤。寂寞三更勘文字，销沈万籁一跏趺。白发潜生忽不觉，自笑愚夫如许愚。
十顷琉瓈下赤日，旦日飙台排云出。金宫银阙远杳冥，琼树瑶林近蒙密。右拍洪崖左浮丘，况复绮疏可淹留。未能作意驾仙骥，会须得兴泛虚舟。
紫极宫下春江横，紫极宫中百尺亭。水入方洲界玉局，云映连山罗翠屏。小楷四声余翰墨，主人一粒尽仙灵。文箫采鸾不复返，至今神界花冥冥。
顾辟疆园北郭边，伊蒲放箸得盘桓。老松拔地三千尺，修竹参天一万竿。官寺余基秋草乱，书堂新构暮云寒。南唐台榭无人识，依旧江声走急滩。
底处扶藜恣意行，僧家栏楯上冥冥。市声不废西山白，春色先从南浦青。晚觉惠风生草径，坐看迟日上柴扃。明朝眼界即渐好，更向韦公湖上亭。
倚空栏楯一禅关，衲子幽人得往还。樵径盘纡秋草里，僧堂结构野云间。旧穿虎落婵娟浄，晚泊龙沙舴艋闲。如许澄江写寒鉴，明朝乘兴上西山。
弭节江城何许时，兰芽桃萼正芳菲。孰知南纪物华好，谁谓平生心赏违。帝子阁前春盎盎，征君湖上日晖晖。诸君行乐但取醉，车殆马烦何必归。
桃李无言摘未稀，可怜郁郁复菲菲。湖边况是人皆去，花底由来我不违。飞盖追随春已晚，题诗准拟日争晖。古人秉烛岂不伟，莫待芳年寂寞归。
病夫汤熨暂时停，漫向秋屏阁上行。白日忽随飞鸟去，青山断处落霞明。林间嘒嘒寒蝉急，江上悠悠烟艇横。富贵功名付公等，嗟予老矣负平生。
朱帘翠幕无处所，抖擞凝尘户牖开。万里烟云浑在眼，九秋风露独登台。西江波浪连天去，北斗星辰抱栋回。独佩一瓢供胜事，恨无陶谢与俱来。
蘂珠宫殿拥群仙，小槛钩帘入暝烟。在藻流鱼还泼刺，采苹游女亦婵娟。花明柳暗一溪水，日薄云浓三月天。欻忆戎州在何处，停杯放箸一潸然。
已约龙沙看江浪，更从宝塔上晴空。萧萧雨堕兹游阻，靡靡秋残吾道穷。不见江州竹叶酒，空余彭泽菊花丛。去年此日尤萧瑟，两地相思目断中。
岁云秋矣转炎热，怪底白日云飞回。疾雷过耳不及掩，澍雨翻盆何自来。对面镫缸聊屏箑，关心药裹且停杯。更怜天上佳期近，颇觉人间令节催。
积雪未消惊白夜，欻思小艇钓云沙。排檐故作纤纤笋，著树还开万万花。最觉素娥相映发，不应青女妒容华。麦如马尾年年在，枵腹鸣雷莫怨嗟。
已啭春风百鸟声，斩新飞雪满江城。漫天干雨纷纷暗，到地空花片片明。白玉九衢惊晓起，黄云千亩看秋成。更怜洗尽年年瘴，山鬼忧幽不敢行。
泮宫儒先谢安石，平生笑傲东山游。朅来客授江湖晚，不废声延涧壑秋。青青子衿惜分索，馥馥芳袖萦离愁。丈夫富贵恐不免，富贵应须趁黑头。
去年徐郎诗句新，今来徐郎思不群。帝子楼前阅秋浪，秦人洞口入朝云。忽思赤壁过吾弟，更向舒州迎细君。及此瓦盆春酒满，烧灯夜雨重论文。
伏波勋业风流远，皂盖朱轓尚小州。一曲阳关双别泪，百壶清酒两遨头。三年牢落应难借，五马踟蹰更少留。珍重促装归汉阙，胡床空复庾公楼。
句履圜冠不乏贤，桃源深处隠癯仙。风流未泯刘全一，意气端如员半千。秋浪龙沙陪软语，云山鹤岭访高眠。明朝歌竟乘流去，别后还能忆浩然。
南郭招提逢许令，行厨潇洒办逡巡。蟠桃已结千年实，琼树元无一点尘。酒后颠狂不知夜，灯前笑语自生春。不胜杯杓空归去，肠断冰肌与绛唇。
夜郎西上万里道，闻说解装四月时。摩围峰前何所作，谷鹿洲外不胜悲。岂有高明为鬼瞰，真成憔悴被人欺。陛下宽仁过文帝，归来前席亦何迟。
顾曲周郎不姓庞，也寻马祖到禅窗。谈功不见令人瘦，句法重来受我降。今日茶香聊对榻，异时酒泛满盈缸。相期直到无心处，仿佛还须似帝江。
陈子陆沉丘壑底，乘槎几欲问明河。何人倾盖能如故，无事高轩许数过。吟畏舌端多楚调，醉怜耳热颇秦歌。顾予贫病难料理，政使禅斋学按摩。
徐郎春晚意何如，相见萧然水竹居。近得柏梁七字句，俱来茧纸数行书。赏心不减远公社，到眼全胜正俗庐。首夏清和吾定往，勿令弹铗食无鱼。
海内声名四十年，豫章太守得才贤。鸣鸾哕哕采芹地，出日迟迟祭韭天。可但文翁能教化，须知常衮与周旋。却惭不及南州士，合使尘埃一榻悬。
饱闻岩桂馨香旧，珍重园翁采折来。天上分丛千丈老，人间擢本一枝开。西风白酒何劳劝，明日黄花不用催。更把玉壶贮秋色，影斜端为寿觥回。
岭南底处是端州，使君苦向个中游。黄茅千里烟岚晚，皂盖三年鬓发秋。欻见崩松万壑底，遂闻埋玉九原头。不能执引远郊去，薤露蒿里令人愁。
碧梧翠竹闻家子，琼树瑶林物外人。千古文章随逝水，一生气义属飘尘。匡生左里人何在，南浦东湖迹已陈。想见九原托体处，白杨荒草不能春。
黄龙山中春事晚，山谷道人上山坂。鼻端山矾花气浓，怪底经行众芳苑。一种风姿极可人，幽姿正色相鲜新。素馨籍甚不足意，黄淡羞涩终非真。
一水萦回橐驼项，百丈遥牵如簸掌。鸬鹚捕鱼没复出，鹭鸶行沙俯还仰。白云思我白头亲，双足未到心先往。黄昏系缆危台边，饭糗羹藜莫惆怅。
容膝柴门觉易安，数椽喜枕寺东山。雁飞不到吾来此，燕亦知归客未还。梦断霜钟年欲晏，愁听蛮鼓鬓先班。自公退食门长掩，未必邻僧似我闲。
触藩大笋闯猫头，窃屦真成从者廋。山鹿恰看逢角解，箨龙端有剖胎忧。因供蒲塞桑门馔，殊胜渭川千户侯。翻恐痴儿痴黠半，为君浄尽破除休。
冲雨穿云愁去路，归云阁雨路还通。七层涌塔瞻天际，三径吾庐在眼中。港转黄栀横野艇，里空白社漫春风。青山送我宁辞远，流水随人亦欲东。
妙峰宛在水中央，上有庄严清浄坊。坏衣盘礴蜗牛角，法窟窈冥师子床。万象森罗一拳石，千顷汪洋百谷王。不减乘槎到牛女，拟取支机问下方。
宝石峥嵘佛所庐，经宿何年下清都。海市楼台涌金碧，木落牖户明江湖。千波舂撞有崩态，万栋凌压无完肤。巨鳌冠山勿惊走，欲寻高处垂明珠。
晓露无尘夜雨收，日光穿漏趁公游。烟花淡荡连三里，云树低迷羃一州。冈转卧龙春色老，气横野马夕阳愁。林间新火明双炬，歌舞南山最上头。
杜郎得饱肥如瓠，怪我秋来太瘦生。时辈不应推翰墨，论文时许过柴荆。朋交结绶非能事，身世灵丹岂易成。幽径新凉约微步，晚风含树有蝉声。
一日思君剧九秋，平生问事贾长头。邮传颇怪诗来晚，技痒遥怜笔不休。王孙莫问投书渚，芳草空迷谷鹿洲。望断西山山尽处，云居何处只空愁。
独来深树初啼鸟，几处高枝已嘒蝉。坐久每将棋作隠，昼长还觉日如年。醉乡彭泽陶元亮，句法襄阳孟浩然。聚散悲欢皆梦幻，南柯同寄曲肱眠。
邂逅何曾十日饮，乖离细数七年迟。酂侯庙下相逢处，扬子桥头握别时。犹喜夫君诵新作，自怜衰病岂能诗。平生流水高山意，绿绮朱弦付子期。
紫芝眉宇久不见，朅来老眼快双明。春光骀荡遽如许，诗骨峥嵘太瘦生。书蠹研埃无复理，鸟啼花落亦关情。客儿起我风骚兴，敢与羊何并得名。
幕府优游兼吏隠，华阳真逸讵应惭。定知爽气供行路，怪有新诗成立谈。晚日碧云人未至，西风红树我何堪。幽怀疏豁凭佳咏，饫德餐和饱且酣。
康乐风流鸿雁行，眼中文物敢雌黄。相逢草草来何暮，索去匆匆作底忙。尚卧东山高谢傅，亦怜白首老冯唐。只应饮酒称名士，不用离骚咏九章。
燕贺翚飞称虎符，银钩虿尾映金铺。讼亭留得棠阴在，月窟遥怜桂影孤。故郡每悬高士榻，新居兼爱丈人乌。雕磨才思无佳语，可许江山借助无。
卖马得钱买舟去，抛掷红尘泛绿波。梨栗登盘黄菊晚，江淮放艇白鸥多。霜飞鸿雁有底急，月明乌鹊奈愁何。女儿浦口渺何处，且向女郎台下过。
香城高绝剩春寒，桃李青青一破颜。俗子车尘随水远，野僧心事与云闲。花从风雨飘零去，寺在烟霄缥缈间。往日寻源到幽处，至今犹复梦潺潺。
沙白澄江江上山，带青百里染层峦。欲寻邱壑何当往，拟挂尘冠不复弹。邂逅三春还径去，轩渠一笑有余欢。郢人妙质应犹在，政尔挥斤斲鼻端。
五里来寻祇树园，寒蝉嘒嘒叶纷纷。田间坏衲僧收稻，天外奇峰山作云。半榻华胥聊共寄，一盂香积许同分。迎人返照不无意，送客残钟犹自闻。
闻说岩隈閟宝坊，后车无客自徜徉。人如冬日熏肌暖，句与官梅触鼻香。随蝶未容寻枕上，观鱼且喜得濠梁。梦魂飞过水东去，落日寒山一带长。
野迥亭高眼倍明，悠悠芳草古今情。酒兼贤圣醒还醉，风有雌雄雨复晴。嫩绿连天谁与染，残红掷地自无声。冈回溪转藏岩寺，归路萧萧听马鸣。
晖晖丽日旆悠悠，千骑班春古寺幽。篆破高青知野火，点残横绿掠沙鸥。微行曲折如羊坂，乱石峥嵘似虎丘。暮霭余霞趣归兴，溪鱼林鸟自迟留。
城里芳菲尽破除，更携宾从出东郛。桃凭苦雨收红糁，李借风光耀雪珠。碧水横堤春澹沲，石门弭盖步踟蹰。细看名字苍崖畔，点检而今半在无。
越犬旧闻冬吠雪，闽天今见雪中梅。朔风扫荡宿霾尽，苦雾驱除霁色开。情共酒杯浑欲浅，心随炉炭欲成灰。我来正落黄茅后，茅未黄时傥得回。
万里空悲赤壁秋，九原遽有白杨愁。凤毛并作人间瑞，玉润俱从地下游。已跃龙津随化剑，难凭夜壑觅藏舟。遥知会葬车千两，苦雨萧萧迸泪流。
山围水绕思悠哉，𫏐向登临胜处来。密坐已沾神女雨，归轩更借阿香雷。笙歌入耳眉还舞，乡县牵情首重回。敏捷随时岂无兴，君贤扬子我惭枚。
隔年𫏐到鶑将老，此日重陪燕始来。云傍熊轩飞好雨，山移鼍鼓作轻雷。踏青女伴春衫湿，浮白宾筵舞袖回。可是玄晖方在郡，尊前能赋愧邹枚。
高楼杰阁对岧峣，滴露流萤夜寂寥。剥啄叩门知有兴，从容拂榻慰无聊。殿藏北斗惟看柄，松碍南山不见椒。乘月傥能同步履，杖藜逐我莫辞遥。
抖擞三年异域尘，还将衰鬓照湖沦。田田乱叶如迎客，泼泼跳鱼似畏人。机事已忘来白鸟，雄风𫏐起在青苹。九原埋玉虽千载，追想高怀迹未陈。
灊岳西山各滞留，江头相遇话神州。送君归去还为客，破涕成欢转复愁。明日东湖人已散，朝云南浦水空流。郎官好在能乘兴，准拟归骢踏素秋。
宾客愿见韩荆州，部曲犹思郭细侯。可是孔鸾垂塌翼，行看骐骥踏长楸。谢公已蜡登山屐，范蠡难维泛海舟。当复睽离还惜别，山中犹得从公游。
杀鸡为黍见交情，步屦扶藜向此行。剖竹取泉来滴沥，疏岩剔薮到峥嵘。一纶涵碧磻溪钓，千穗垂黄谷口耕。白水青山应笑我，抗尘走俗愧平生。
攀跻来借一枝筇，幽讨深行极半峰。路侧似逢居士𪨗，岁寒空老大夫松。林间突兀森蹲虎，门外坡陀偃卧龙。引水作帘真酷似，涓涓初不异秋冬。
剥啄扣门惊昼梦，迳知酒客寄新诗。官醅浓泼鸭头绿，雕俎香蒸牛尾狸。黄雀披绵为谁好，青州从事与君期。真成烂醉颓然卧，兔走乌飞了不知。
江南暮春鶑乱飞，平章风物忆丘迟。苍苔寂历荒三径，绿树扶疏又一时。汉阴丈人少机事，草堂先生能寄诗。交亲咫尺不相见，汗漫九垓那可期。
闻说新楼冠旧名，国人纵观一城倾。层甍迥出晴空外，美景还将乐事并。潭底鱼龙惊倒影，梁间燕雀贺前楹。他年秋夜堪乘兴，小坐匡床待月生。
异域三秋百感生，愁肠一日九回萦。每听足音聊粲笑，𫏐教觅句解忧酲。从来鲁卫如兄弟，颇觉何刘谩舅甥。胜处欣然真得计，文穷诗瘦祇空名。
谪去𫏐经牛斗分，归来重赋豫章行。鸰原凄断手足戚，陇水悲伤甥舅情。半世问津今老大，一丘散发得生平。长卿句法锋难犯，隠若蒙公万里城。
卧龙山下阿兰若，漠漠烟城楚水西。肯共扶筇同散步，来寻负郭慰卑栖。曲肱睡稳门常掩，促膝谈深日已低。他日相过如卜昼，南窗就我共羹藜。
山城腊月盛江梅，底用花奴羯鼓催。密炬暗随残漏尽，冰肌巧鬭一枝开。已闻珠贯停檀板，未许葱根近玉杯。多谢主人能卜昼，幽花未落更重来。
重九遥思杨执戟，菊花满地漫龙沙。欲作山中醉千日，不送蒲州酒一车。秋至苦吟如促织，书成满纸似昏鸦。蜀江傥有南来鲤，莫寄卢仝七椀茶。
不到翠岩如许久，朅来聊复破春愁。已闻高士徐孺子，更约平生马少游。梦里钟声惊客枕，静中玉子落纹楸。非关风雨留连我，要作山间十日留。
夹道苍官似异时，峨峨冠剑想秦仪。云垂车盖寻前路，风作涛声入旧枝。故作虬龙惊俗眼，不妨霜雪弄妍姿。难追急景辽天鹤，无复当年校尉诗。
五贤祠下古城隅，一昔来游俨画图。传道荷花映荷叶，只今东湖连北湖。想见波间浮属玉，谁撑艇子入菰蒲。欲将鼻观偷香去，火伞炎官不贷吾。
太学何蕃久不归，十年甘旨误庭闱。休辞客路三千远，须念人生七十稀。腰下虽无苏子印，箧中幸有老莱衣。归期定约春前后，免使高堂赋式微。
只今天下张公子，邂逅论文得琢磨。顾我笔端无绮丽，爱君胸次粲星罗。嗫嚅元白何劳压，卓荦曹刘不啻过。鱼目碔砆空自愧，敢将光价敌隋和。
双涧远输功德水，四山深閟法王家。曲肱聊寄吉祥卧，缓带来尝安乐茶。亦有同行木上座，初无引路鹿衔花。孤峰顶上却归去，回首冥冥云雾遮。
楚俗禨祥古所尤，迎神箫鼓沸香湫。真成娶妇谀河伯，亦有韩生笑沐猴。毁校可无东里子，斩巫谁是左黄州。讵知恤纬非嫠事，白屋何妨肉食谋。
一宿层城饭香积，六年清镜改朱颜。陈陶仙去书堂坏，罗幕尘生春昼闲。每向山头望城里，直疑天上非人间。可能分我寻常地，抹月批风想不悭。
泠泠野水翛翛寺，矗矗高峰叠叠峦。闲伴禽鱼宜石友，静闻山水奏清弹。难招灵观追陈迹，好在汤休接古欢。开士未应文士后，病夫端欲避三端。
黑头异日挂冠归，亲植杉松见百围。闲过一生从古少，兼全五福似公稀。手抄万卷笔犹健，身倚孤筇行若飞。寄语轻鸥莫惊顾，南州高士已忘机。
塞翁失马吾何有，濠上观鱼每自惭。探袖空漫祢衡刺，叩门径就阿戎谈。但思浊酒同元亮，底用清谈学仲堪。回首世间皆苦累，蚁封蜗角战方酣。
鸟啼花落奈春何，谩道春光特地多。不见饧箫寒食后，暂陪觞咏惠风和。竹衫争醉丰年日，瓦鼓仍闻载路歌。五马来嘶莫愁雨，满堂冠弁共峨峨。
抱关击柝何为哉，田园将芜归去来。雄辩接公如豁雾，清狂诮我作颠雷。朋欢已许胶投漆，光价无容赐望回。欲整羸师聊一战，知君岂复事邹枚。
花尽红销子结房，并垂荷叶是何祥。风吹袅袅能浮盖，雨打田田更发香。荡桨可无双舴艋，照波不羡两鸳鸯。怪来下客诗涛涌，知有骚人为滥觞。
避暑追凉许近寻，君家池阁爽烦襟。密云不雨龙挂尾，落叶辞风蝉噪林。许远清湾浄如拭，没多红芰意能深。围棋争道未得去，遮莫城头西日沉。
地偏袖舞长沙窄，心远胸通梦泽宽。遽失比邻秋屋静，稍亲灯火夜窗寒。乘云妙在思黄鹤，写韵遥知有彩鸾。四海弟兄倾意气，鸿妻莱妇有余欢。
曲江忠荩蔼前修，晚岁差池恨未休。鼻祖声名高岭海，耳孙诗礼尚风流。眼中韶石还家梦，客里西山脱叶秋。示我开元余翰墨，怀贤抚事却成愁。
阑暑追凉得佳处，笋舆乘兴入蒿蓬。乍停西岭三秋雨，得借东湖一曲风。江上帆樯来雉堞，波间荷芰没凫翁。后车孺子贤孙在，吊古徘徊返照红。
偶逢人日强裁诗，身在异乡多所思。天气暖如寒食后，桃花酷似暮春时。溪毛入馔光浮箸，云子新炊滑溜匙。斗酒百钱能得醉，傥寻佳处一伸眉。
公子青衫得意朝，闺门异事喜成谣。星河牛女支机石，泉室鲛人暗织绡。园客凭虚夸独茧，冰蚕志怪岂同条。细看霞绮惊群眼，讵减云裳下九霄。
鸠妇勃谿农荷锄，身披袯襫头茅蒲。雨不破块田坼图，稊稗青青佳谷枯。大妇碓舂头鬓疏，小妇拾穗行饷姑。四时作苦无袴襦，门前叫嗔官索租。
撩人縢六索题诗，赖有支郎为解围。永夜祇宜燋兔好，彤云不见织乌飞。少林未许齐腰立，青女无端接手归。想得庐山幽绝处，洒林压竹更增辉。
铁色阴崖积石屯，玉颜窈窕镇昆仑。上池降液行灵响，左角承云出晓暾。手抉风雷穿月窟，坐当星斗直天门。昔人政有怀仙地，为挹清泉注一尊。
湖波测测浸残春，东郭开筵迥不群。闻结彩舟撑碧落，更携箫鼓度青云。自怜玉海终无敌，却忆琼浆意未分。珠履难陪空怅望，且凭诗句张吾军。
东陈君义欲传闻，雕鹗鸾凰果逸群。青竹题诗才倚马，画船槌鼓气凌云。赏心自向明时得，乐事应容下客分。敌饮会须翻玉海，背河决胜看齐军。
清晨雪霁出东城，躬款灵祠致克诚。百品果蔬供荐献，万人箫鼓贺升平。晖晖晓日明台殿，猎猎霜风满旆旌。碧瓦修廊尽宏丽，亦从民欲落新成。
阳和都未见芳菲，初喜寒苞发故枝。绝色夐无朱粉态，真香宁许燕鶑知。凝愁金谷登楼日，敛黛温泉赐浴时。写作新声传玉笛，谁人持向月中吹。
引领群仙上紫微，云间相逐步相随。桃花直透三层浪，桂子高攀第一枝。阆苑更无前骤马，杏园都是后题诗。男儿显达当如此，满袖馨香天下知。
行艺当年帝所闻，声名久矣动簪绅。文场秉笔渊源厚，诗席谈经业履醇。白发忽惊蒿里暮，青衫难问箬溪春。两京模范垂芳远，多少生徒泪满巾。
岱宗分秀萃灵岩，殿阁峥嵘叠嶂间。师感青蛇寻胜地，泉因白鹤贡禅关。松梯十里藏归路，僧梵千声响夜山。暂脱尘缨聊息驾，未容心逐片云闲。
八百遗踪石室存，神仙杳邈事难论。云浮绝顶人常见，龙起深潭昼亦昏。信有林泉闲日月，好将名利付乾坤。他年栖隠山畴下，咫尺烟萝再可扪。
一室萧然傍水湾，自知穷达不相关。钓鱼溪绕黄沙路，种粟原通白马山。有命幸逢天子诏，无才休望啬夫轮。佳篇劝奖非吾事，已许巢由厕有班。
即此用，离此用，箭未离弦的先中。万仞崖前撒手归，一句机玄无用用。此时针芥审无差，戴恩奚翅丘山重。誓捐躯命壮县丝，随波聊与人天共。
灵然家秘曲木床，愿供长灵坐八荒。衲子惺惺为掀倒，翻然独露本然光。本然光透呵呵笑，无限虚空呈一窍。南海波斯弄琵琶，声声解作单于调。
僧家毕竟居山好，石室茆茨养病身。开眼不知明属日，回头只见影随人。密通蛇虎为真友，笑与禽鱼会本因。客间住山今几久，一番芳草一番春。
孤猿瘦鹤冷相看，百衲三衣任岁寒。未拟将心求别佛，曾因拨草见幽兰。谁为虚谷呼能应，自许无弦密可弹。若谓本来无一物，知公亲被祖师谩。
当轩唯有好溪山，卒岁无人共往还。闲看白云生翠碧，静闻清磬落潺湲。声将声入分犹易，空以空藏见即难。此个不能收拾得，任随流水落人间。
白发慵梳百不忧，与他鸥鸟日悠悠。清朝荣辱几番事，满眼烟波一叶舟。雨过洞庭歌棹月，霜飞云梦醉眼秋。蓑纶晚𣉜芦花岸，闲扣金针作钓钩。
秋蚊扑扑啄作花，秋江喷薄卷旧沙。鱼肥兔贱年谷熟，田家八月生有涯。群翁坐社儿击鼓，酒一载行翁起舞。但得催科了眼前，儿郎各自能辛苦。
汪侯思家每不寐，颠倒裳衣中夜起。岂惟蓐食窘僮奴，颇复打门搅邻里。凉风萧萧月在庭，老夫醉著呼不醒。山僮奔走奉嘉客，铜瓶汲井天未明。
琼株玉树非凡根，幽兰紫芝种不繁。谁家妙质倾春色，失身逋荡依荆棘。流苏暗绕云母屏，栖魂不稳夜魇惊。归来泣下绣时室，漫漫此生身事毕。
世上纷纷走车辙，交情回互作冷热。搢绅岂无郦寄卖，山林谩有嵇康绝。我穷四方但糊口，一丘一壑志未了。得交天下能几人，直道如君可偕老。
庄侯目如岩下电，堕泪碑傍始相见。松间经行倚松语，袖有普贤真行愿。春风昨夜忽言别，楚儿恰恰耕残雪。野人无以赠君行，山杏溪桃为君说。
我有平生雪色尘，廉者不求贪不与。明朝聊以赠君行，一炷沉烟夜深语。丁宁佛法苦无多，文房四物来作魔。丈夫所作若未办，奈此峥嵘岁月何。
诏可观光夹路民，雍容禁卫见宽仁。天光湛湛乾坤净，玉色温温草木春。虚驾老臣人望重，降舆新第圣恩亲。属车未御钧天奏，只有欢声满后尘。
风来幡动作真观，耳倒声边亦妄闻。自笑敝貂苏季子，苦求知画宋元君。关山行李今三反，灯火工夫费几分。安得一廛留我老，抱琴矫首送浮云。
敝貂去国漫西东，闻说乡闾梦寐中。贾竖裹头仍纳妇，骊驹将子又追风。云山何处非投老，文史他年不疗穷。富贵可求吾亦懒，眼看余子化王公。
凤凰山下绿茫茫，杀气犹缠古战场。他日英雄矜胜败，今时田野话兴亡。狗烹兔死已千载，雷动风行尚一方。过客若余秦父老，拜祠应有泪浪浪。
南海先生不讳穷，鬓髯如戟气如虹。异时磅礴风尘外，今日低回文课中。政事有谁咨蹇老，功名未合愧终童。何人为草阳城荐，台阁差差振古风。
先生休沐不谭经，准拟行槃到野亭。兴尽回船散童骑，客来呼吏出盆缾。奁中白黑谁成败，盏底圣贤同醉醒。却笑伯伦尚多事，苦怜江汉载浮萍。
竟体芳兰君可人，一轩风月澹无邻。丝麻十亩他年老，文史三冬上世贫。浑浑淄渑空自辨，眈眈狼虎谩相亲。了然道眼都无许，祇有鶑花满意春。
淡云疏雨承秋早，白露清风引夜长。已见毕星朝北极，似闻骁骑卷西凉。只鸡还我田家味，小胯须君官焙香。千古步兵今远矣，属谁长啸作鸾凰。
君构虚亭古岸头，我来登览判千忧。丈人钓艇波澜阔，孺子歌声草树秋。山似画屏随屈曲，人如杨柳擅风流。他年若有江湖具，乘兴因君棹小舟。
身如逆旅无非我，岂谓昌阳信引年。南北未能忘世故，药囊随处却安禅。万金良药吾何用，九转丹砂世谩传。草木精华如可贳，未妨巾屦地行仙。
白崖老将卧遥岑，苗裔分明祖少林。遂有乐天来问道，不妨黄蘗为传心。绳床斜月坐秋晚，石铫寒泉语夜深。一枕竹风清未晓，堂堂鱼鼓现观音。
买金须是识真金，学道先防邪见林。切忌随言因作解，直须见色便明心。大圆觉海波澜阔，优钵罗花根蒂深。只者若还亲荐得，十方俱现海潮音。
古路玄微难谩寻，古人须要饱丛林。待闻墙壁炽然说，方见风幡便是心。鼻孔易随人事去，鬓毛空觉岁华深。儿啼女唤君知否，尽是频伽美妙音。
谈玄说妙隔千岑，过取诸方荆棘林。三界有谁教学道，十方无法谩求心。老胡生下家先破，达磨西来病转深。却问谁知第一句，恒沙诸佛未知音。
闹市丛边荆棘侵，旃檀独秀旧园林。俊驹昔是吾家瑞，老鹤今犹万里心。短笛凄清秋水阔，乱山高下白云深。当年得力分明处，𥩟听炉香演一音。
龙生龙子气骎骎，拄杖横担遍宝林。果得云门函盖句，肯忘黄蘗老婆心。扶疏绿树西风薄，零落黄花秋意深。若问宗风竟谁嗣，请将消息问威音。
莫叹宗师久屈沉，赵州八十尚丛林。脚跟点地便无事，鼻孔撩天非有心。落笔满堂嗟敏妙，谈玄终日见精深。丁宁佛法无多子，三角泥牛演梵音。
缾钵随缘访古今，皎如玉树倚寒林。投机不碍多玄辩，寄宿何曾有执心。禅板蒲团人已静，博山沈水观方深。从来大器宜成晚，王国公卿多赏音。
流辈推高不独今，当年成笋便平林。白云纵有为霖意，流水曾无恋影心。问道故人归雨后，供香童子立更深。青山不免露头角，短幅斜封更嗣音。
白崖峰顶绝跻攀，到者方知到者难。闻道裴公才一喏，便从偃老破三关。人生有限随流去，佛法无多掣电间。喜见伽陀辨端的，倒骑馿子上幡竿。
一喏推翻十二峰，三乘四库当时通。自闻百丈下堂句，已破提婆外道宗。画角晓吹深径雪，寒梅晴放小塘风。孤峰顶上他年事，又是筹盈石室中。
魔法年来逞独雄，不令人说悟圆通。傥无上士已亲证，争识吾家是正宗。饱腹岂因餐画餠，开花须是得春风。从今同道方相委，九尾乌龟啸月中。
东西南北本来同，自有时人碍不通。了后何妨三藏教，悟来那有五家宗。学飞雕鹗雄吞野，出腹麒麟要弄风。到底输他真鼻孔，痴人空坐黑山中。
老胡入草太无穷，直指仙人那一通。今日大颠回吏部，他年李勃嗣归宗。华夷元共一轮月，今古曾无两样风。从此牧牛真石巩，肯令信脚犯苗中。
好笑多知一老翁，须言妙用及神通。我无佛说并魔说，谁问南宗与北宗。麤饭有时聊饱腹，破衣随分且遮风。他年同道如相过，沙铫煨茶竹叶中。
好雪春来番更番，思君未说几时还。有心便欲辞彭泽，更懒聊须到鲁山。酒肉异时相煦湿，功名他日已斓斑。故人若问别来事，举似云门第二关。
四海交情未有君，解衣推食见情真。平生烂漫如一日，万里周旋觉更亲。我已山林新祝发，君犹州县故随人。而今官意知何似，早晚归来洗世尘。
优钵罗花此日开，法王真子异凡材。平生极力参耆旧，晚岁倾心接后来。得意篇章浑简易，忘情风境自徘徊。儿孙只么酬恩德，倒挽沧溟作寿杯。
扪萝挽石复穿云，却叹公侯走世尘。碧嶂回眸三界小，红崖移步百花春。长沙只解随芳草，王老犹难避鬼神。不道游山末后句，瘦藤遥指牧牛人。
芒鞋短杖访松筠，未许痴禅继后尘。碧嶂烟岚千顷润，红崖花草四时春。林中傥遇狻猊兽，日下休看舜若神。却笑子湖穷鬼子，犹将消息问时人。
向来相许济时功，大似频婆饷远空。我已定交木上座，君犹求旧管城公。文章不疗百年老，世事能磨双颊红。好贷夜窗三十刻，胡床趺坐究幡风。
曾将千古较穷通，芥孔能容几许空。借问折腰辞五斗，何如折臂取三公。四时但觉风雨过，一饭奚须刀匕红。要识坏魔三昧力，更培根墢待春风。
悼亡应作断肠声，此恨从来不易平。堕泪要知非转物，鼓盆政恐未忘情。疏亲憎爱无非妄，生死存亡但有名。着力早须无底钵，优昙在火更晶明。
水母潭边窣堵波，下头有个老禅和。蒲鞋旧日曾供母，宝寿平生不渡河。衣钵三千旧风景，形模十二古头陀。是凡是圣人休问，门外寒松卷薜萝。
驻车决遣底匆匆，求宿西湖北面峰。旋掩竹窗移短榻，徐敲冰瓮瀹长松。名高政恐为深累，道大由来自不容。顾我与公无二患，孤灯相对两疏慵。
一夜花飞殿暮冬，晓惊银色现前峰。增肥幻质饶冰柱，埋没虚名叹瓦松。素纸不书思雪老，白圭无玷忆南容。知君岂乏扁舟兴，哦罢新诗兴已慵。
道人遍历五家宗，归隠林间事事慵。棐几有时吟夜雨，杖藜随意倚寒松。插天户牖险更险，拔地楼台重复重。借问师庵在何处，巍巍坐断妙高峰。
岩下虚通上入云，众山围绕一山尊。德云只在此峰顶，童子何妨问法门。已种穉松三百本，待移苍竹一千根。不须更学药山老，月下啸声惊远村。
当轩方鉴碧溶溶，无事道人居此中。弟子来参洗钵话，朋游旧识钓鱼翁。一奁深渌桃花雨，数尺寒漪竹叶风。个处好怀谁共委，俯青飞鸟过晴空。
不待山腰转箨龙，一函寒碧自深中。未容濠上观鱼客，聊许双林照影翁。雨后蜗牛群饮月，春余水马竞追风。井蛙海鳖难栖泊，会看长虹下晚空。
五月杨梅正满林，初疑一核价千金。味方河朔蒲桃重，色比泸南荔子深。飞碇似闻新入贡，登盘不见旧供吟。诗成欲寄山中旧，恐起头陀爱渴心。
南山北岭总成林，野妪名园独擅金。实熟每忧风雨横，根蟠谁念岁华深。品题可配荔枝谱，风味能忘庄舄吟。食罢蜜脾聊殿后，半钩新月在房心。
古涧灵苗不易遭，寸根拳石著身牢。齐如秧稻刺春水，小似神龟负绿毛。未与幽人供寿考，曾随迁客赋离骚。阿师垂手入廛去，应许珍奇付我曹。
岁事功成雪洗尘，化工着意制清新。遂教天下无双色，来作人间第一春。未许调羹傅岩老，聊从牵兴杜陵人。遥知月下绕千匝，桃李成蹊未是频。
师住匡庐南面山，飞来峰下略开单。时情淡薄知音少，吾道雕零行路难。何必善书须学卫，未应解义必师安。丈夫不用寻尘迹，自向虚空着羽翰。
我初诖误辈簪缨，君亦前生失念僧。得意那知蚁旋磨，反身方悟鼠侵藤。高才自合参廊庙，朽质聊须活斗升。已破小团盟异日，速来相就凿春冰。
聪明强健不聋丞，时出高言欲作僧。客至解衣挥玉麈，诗成落笔扫溪藤。园如靖节不难去，座比维摩岂易升。退食略无声色累，自磨煤麝写阳冰。
阿师歌咏过腾腾，岂是寻常粥饭僧。自了木平三担土，何须寂子四挥藤。新诗似锦谁能濯，高论如天不可升。饭罢关门香一豆，浄琉璃钵泛轻冰。
淡月晴风奏晓凉，春回草木被余香。溪桥村落牛羊散，竹坞人家桑柘忙。大树稍疑经枥社，群鸡端恐过尸乡。年来课最何须问，翁媪茅檐话短长。
冷泉亭下漱甘凉，十里犹余齿颊香。入境自知风俗厚，到家应觉簿书忙。好依名教穷真乐，莫指温柔是旧乡。此理不疑何用卜，谁论筮短与龟长。
三年坐夏饱湖山，梦绕江南身未还。一见道人知妙质，𫏐闻乡语破衰颜。朱轮华毂何曾乏，白拂长藤自不闲。特立如师世无几，为君出户立潺湲。
小轩容膝趣清深，只有溪风夜月侵。络石静移春后蔓，凌霄危露雨中心。松窗旧草秋蛇帖，棐几谁赓雪子吟。他日幽人问佳致，茂林修竹似山阴。
补牢初未益亡羊，始悔出山谋不臧。求志已甘长贸贸，应缘何苦自皇皇。曾更世上风涛阔，方悟闲中气味长。富贵如公非我比，春兰秋菊各馨香。
何事先生倦世荣，非贪水碧与山青。乞身高节恐难遂，捷径浮言固不经。闻道金丹能化鹤，岂同腐草止为萤。宰官本是随缘现，不碍他年叩玉扃。
西来碧眼困津梁，只要教渠识旧乡。常恐佛魔相蹂躏，故提邪正为平章。好随鱼化禹门去，莫学蝇钻窗纸忙。诵帚忘苕解成道，可怜楚些漫沉湘。
丛林随处便安身，龙象何曾辈六群。盛德若愚常宴默，佳言如屑间缤纷。蒲团石上坐明月，茗椀松间打乱云。无限青山元属我，而今不免为中分。
放牛归马老将军，直道从来不党群。妙唱挥毫飞衮衮，高谈奋麈堕纷纷。文章千古陶元亮，笔札平生谷子云。惟有丁宁一大事，颇遭魔罥每瓜分。
此庵俄坏复俄成，步屧相从了此生。鹤不乘轩方自舞，鶑非求友为谁鸣。冬葅弄色应分瓮，春荠闻香莫戛铛。月下相寻记低语，松间乌鹊恐飞惊。
四海归来坐太平，莫令华雨恼空生。归云无事朝犹卷，老马休心夜不鸣。胜处林泉九节杖，闲中日月二升铛。晓来乞火打庵户，想见春风一梦惊。
常恨山居寡弟兄，阿师庵就可怜生。辅车岂但图相倚，独掌从来不浪鸣。野老献谋修水硙，山童相唤借茶铛。年来活计浑成就，猿鹤安栖定不惊。
当时冠盖集祇园，大似农夫值有年。庞老一言投马祖，陆侯彻底见南泉。古今已自融三际，语默何曾落二边。父子并为同社客，团栾应话老婆禅。
刹那念念转光阴，已过方来不住今。身似虚舟从不系，魔如敌国谩相侵。未能以幻还修幻，岂暇将心更用心。以说为宗遍天下，思公一笑白云深。
轧轧篮舆来者谁，朝廷遗此一男儿。襟怀朗朗百间屋，局量汪汪万顷陂。异日小生端欲吏，迩来至德益堪师。赠行一句西来意，雨后春江渌渺弥。
妙处从来自不传，少时喜乐似初禅。为山何止不成篑，掘井于今未及泉。自了一生同作梦，频麾万事付苍烟。因师聊作逢场戏，老马为驹不受鞭。
色声香味心缘触，忍进户檀般若禅。但识曹溪一滴味，始知天下别无泉。乳衣百澣犹闻气，城郭非遥早见烟。到底输他真定力，暮途快马亦须鞭。
相见无言意已传，不谈名利不谈禅。静如秋浦翘双鹤，清似寒岩落瀑泉。隠逸妄人居妙室，功名渠辈画凌烟。二流淼淼追难及，老大难挥马腹鞭。
佛日光芒忽再悬，欢呼万国戴尧天。不须菩萨行求钵，自是如来许覆肩。云汉飞腾新放鹤，江湖游泳不烹鲜。云巢从此栖难稳，珪玉今逢丰富年。
圣主生知本解禅，故教勘破普周天。一原大似东西水，同体何殊左右肩。把定丝毫浑沮丧，放开顷刻便芳鲜。衲僧败阙知多少，且笑髯舒三十年。
劳生扰扰苦推迁，拟疏行藏细问天。壮岁同尊曲阜履，老来几拍洪崖肩。自闻新泽春雷动，喜见清诗蜀锦鲜。莫怪招呼玩花草，要回皓首作丁年。
摆落红尘罢作缘，从渠早晚离西天。何妨展轴卧翘足，未暇随人笑胁肩。但许南泉到痴钝，莫依投子觅新鲜。佛魔一扫双无用，陋矣庄生大小年。
阿师卧处白云连，几外千峰秀接天。渐畏声名收虎视，何尝骨相露鸢肩。雄风高论鹢飞退，皓雪新诗鹤夺鲜。老眼熨摩今有待，征书同到起延年。
忆昔儿曹气尚全，逢人箕踞辄谈天。摄衣便欲探龙颔，唾手何辞举彘肩。自免敝冠归落寞，便磨余墨坏华鲜。如今事事皆慵退，大似黄杨厄闰年。
庵外无人谁过前，老松千丈独参天。煮茶春水渐过膝，却虎短墙才及肩。已退晚云归浩浩，未分芽菊竞鲜鲜。客来问我何时住，笑指松枝数岁年。
尝遍诸方五味禅，不须鼻孔便撩天。自应猊座长垂手，只许巢云暂息肩。世外岂无羊氏鹤，人间多滞禹门鲜。便当勉为众生起，趁取灵芝三秀年。
高阁巍临汉水边，从来谈舌自摩天。华公不用徒辞位，哙等何堪复比肩。他日屡藏闾里骨，而今时纵校人鲜。庞公父子皆知道，试问王家三少年。
人说双庵鹘壁巅，妙高峰顶四禅天。梦魂似亦曾招手，千里犹堪论比肩。渌水白云同一妙，苍松翠竹自相鲜。谁能为作虎头画，传与人间五百年。
溪云酿雪展还收，数日春严罢出游。月竹萧萧香转座，缾汤隠隠被蒙头。一灯聊破上元梦，半夜稍增涂足油。说妙谈玄吾不会，从教高挂雪峰球。
佳节山家事事休，一庵容膝自优游。残梅韵胜窥篱落，满月光寒上陇头。不待玄沙行乞火，何须投子更携油。夜深自倚蒲团困，谁问渠侬马打球。
人既无心境自幽，问渠何事世间游。连云自种兰千本，带雪新栽橘数头。已架酴醾连外户，便留薝卜压香油。明年不怕春寒重，收拾东风柳絮球。
南有雪峰北赵州，横担拄杖遍曾游。四方丛席闹如市，几个衲僧真到头。万里山川困行李，三冬文史费膏油。何如了事巢云老，解打湍流水上球。
枕石眠云漱碧流，胸中元自有天游。庄生达士方疑梦，演若狂夫正怖头。未了色空鱼畏絖，不忘念慧钵持油。老夫无此闲家具，一任年华若转球。
闻道祁阳已赐环，春来何事未言还。移书汉上二三友，寄梦湖南千万山。顾我幸缘樗散老，知侬真坐虎文斑。归来此度心应死，不待丸泥封汉关。
归期小雪已中春，常恐传言远未真。慎莫锱铢论得丧，政须平等视冤亲。悬知江海山林士，不中功名富贵人。闻道扁舟期访我，来时莫带庾公尘。
第一流中能几人，瑶林琼树恐无邻。恬游事外缘闻道，忧到眉端止为民。出处不哗浑入妙，文章无意自通神。头青面雪关渠事，要作菖蒲几研春。
晚辞富贵功名士，竟作东西南北人。早岁衣冠如昨梦，平生笔墨累闲身。时情尺水翻千丈，世故秋毫寓一尘。自有使君天上士，新诗挥扫唤人频。
田侯蕴藉绝凡尘，常苦冥冥天胜人。可但渊源深孔孟，更无学术略仪秦。且寻耒耨聊糊口，未置文章便稳身。幸有使君敦眷旧，转令名字落簪绅。
非利非名非有求，浩然乘兴亦南游。白云出洞初无累，绿水逢坳本暂留。石径不移松雨晓，茅檐长付竹风秋。客来欲问庵中主，楖栗横挑四百州。
白葛乌纱松径遥，溪声激激雨萧萧。乐山乐水自仁智，争利争名渠市朝。今日不须沽酒引，他年岂待作诗招。悬知三十六峰下，祗么相寻共寂寥。
何事凌寒带晓暾，高才不肯簿书昏。别峰小寺已鸣磬，夹道短篱犹闭门。雨后松枝浑黛绿，冻余泉窦尚春温。聊将二物方君德，富贵功名不足论。
娇朱浅浅透冰光，瘦倚疏篁半出墙。雅有风情胜桃杏，巧含春思避冰霜。融明醉脸笼轻晕，敛掩仙裙蹙嫩黄。日暮风英堕行袂，依稀如著领巾香。
王郎臞庵摩诘诗，烟花绕舍江绕篱。石渠东观了无梦，笔床茶灶行相期。古人已往不可作，甫里顾有今天随。湾头蟹舍岂着我，请具蓑笠悬牛衣。
臞庵主人天与闲，回栏飞阁临沧湾。晴波渺渺雁行落，坐见万顷穿云还。百年有底付鸟翼，未暇著脚鸳鸾间。径须呼酒浇磈磊，莫遣暝色霾烟鬟。
床头萝月厌同攀，发兴东吴万叠间。森木已深溪上屋，瘦藤穿尽雨余山。黄梅绿李看来熟，长簟北窗谁与闲。此别故应频作恶，一樽何日慰勤艰。
吴中未历佳山水，湖上怀思去惘然。云去云归两峰寺，鸥飞鸥没夕阳天。客愁官渡落花雨，归梦下湖春水船。想得对床成夜语，何须陇月向人圆。
坐上柴桑墟落烟，眼中百里旧山川。候门稚子似无恙，三径巾车人绝怜。尚友当须今逸少，丹青宁复老龙眠。流传匪独遗怡玩，端使懦夫怀凛然。
怜君作诗自无敌，游戏诗余画成癖。高堂奋袖风雨来，霜干云根动秋色。长怀祝融天柱峰，万年不死之乔松。观君此画已无斁，不复望云支瘦筇。
霜禽惊呼山麓音，霜风急吹溪上林。羲和揽辔不可缓，夏后苦身惊寸阴。横河明明月皎皎，远山苍苍水深深。哀鸿万里绕云阵，游子不眠中夜心。
袖手章江浄渺然，倚风残叶舞翩翩。霜鸥睡渚白胜雪，雾雨含沙轻若烟。杨柳一番南陌上，梅花三弄远云边。匣鸣双剑忽生兴，我欲因从东去船。
柳绕平湖绿映堤，栏干人静夕阳迟。归鸦欲尽千林暝，白鸟飞来一段奇。短发缘愁分壮志，断云含雨入新诗。不堪更作怀人恨，歌罢竹枝成别离。
拄藜扶我过桥东，便觉晴岚翠扫空。紫府百年藏玉简，丹崖千丈挹仙风。释签书到新罗国，卧佛岩连旧梵宫。稽首导师悲愿在，我宁辛苦守诗穷。
当年谁为裹玄黄，潮打孤城草木荒。华表竟无新信息，断碑空有碎文章。云埋紫盖峰何在，烟锁青田道正长。遥想华亭披道氅，夜随明月过钱塘。
王宰五日画一石，左思十年赋三都。谁似今时吴道子，咄嗟能办武陵图。武陵不与人间隔，可怜旧日无寻觅。苍苍烟水只依然，试倩渔舟问消息。
葛中藤杖竹籧篨，静夜江楼纵目初。海兽擎山出彭蠡，玉龙衔水下匡庐。三更云尽猿啼露，十里月寒人捕鱼。已问湖山借圭角，他年来此老渔樵。
山下清泉迸石流，山前松竹自春秋。猿吟古寺偏深处，云集诸峰最上头。一老有灵飞窣堵，二神无语锁寒湫。诸天更在藤萝外，欲到峰前恨未由。
江南江北水茫茫，水阔山遥道路长。细雨来时麋角解，春风归去马蹄香。市桥落日明官柳，古渡行人上野航。景物端宜入图画，孤城回首带斜阳。
萧萧细雨锁柴门，喜见风流二使君。俊逸万春犹录事，清新子建尚参军。飘零世路诗千首，寥落江湖酒一尊。多病扬雄谢来往，暮年谁更可论文。
重游萧寺十年过，四望风烟景若何。东北岭高明月绕，西南川远夕阳多。地饶胜概连灵岳，民足丰年藉绿波。却笑山僧无忌惮，一生安处在巍峨。
落落名王唐帝孙，笔端飞洒只逡巡。风云绝足知何在，粉墨余姿若有神。可信权奇尽龙种，不应腲脮失天真。骅骝寂寞龙眠死，更复何人接后尘。
一气推迁星复回，人生常苦岁华催。冻云欲雪雁声过，腊酒正香梅信来。昼梦每因啼鸟唤，柴门独为故人开。自怜衰晚无多事，心地都成一寸灰。
不住寒岩不姓庞，亦无短艇钓清江。门庭昼寂人欹枕，几案春生日上窗。五鼎甘心争逐兽，万夫落胆看寻橦。何如种取东皋秫，烂醉床头酒百缸。
多病犹凭药可医，若为换却镜中丝。人生得意一搔痒，世事循环千弈棋。幸有归来陶令计，何须惆怅杜秋诗。殷勤田父劳相语，天命吾今不复疑。
惭愧儒冠误此身，涂穷何假问通津。门前罗雀正吾事，墙角负暄非世人。自喜小槽长有酒，独惊华发不便春。知君泽畔成新筑，拟荷锄犁去卜邻。
富贵从来一羽轻，胸中万卷复何营。囊钱尽处布衾短，谤焰息时坟草生。一日得行须有命，百年不死是高名。瑶琴挂壁凝尘满，无复当年流水声。
昔日经由一梦同，高楼虽在旧游空。东流不改当年水，白首已成今日翁。梁苑衣冠共黄壤，隋堤杨柳几春风。扁舟莫负南来兴，咫尺吴松落眼中。
玉鲙金虀昔未尝，几回飞梦到沧浪。乡关望处归期晚，风水声中去路长。梅使南来问行驿，雁声北度下斜阳。囊钱未尽江湖近，拟买渔舟学漫郎。
行役经旬不自聊，强将登览寄春醪。淮吞汴水长增急，城𪾢南峰不让高。贾客正来喧万井，夕阳初下舣千艘。明朝更作留连计，醉卧西窗听夜涛。
高僧邀我暂淹留，细话朱轓此屡游。不见清谈飞麈尾，空流悲泪拂银钩。淮山胜绝千年在，人物才华一梦休。欲作招魂吊余恨，晚烟疏雨不胜愁。
东风吹雨过淮滨，草木精神一番新。雁起沙堤烟隔水，寺藏松崦塔招人。荡胸长忆江湖月，眯眼曾嫌京洛尘。谁道南来少知识，向人修竹特相亲。
断槛欹檐风雨频，不逢心赏为重新。依稀叠嶂宛如画，憔悴垂杨今复春。一阕高歌长在耳，后来佳客复何人。悠然未尽云烟思，不见扬州十里尘。
樽酒留连淮水边，一灯相对共茫然。退闲得计我华发，抚字有声君壮年。幸有高情种松竹，可无余思落淮川。南金不用充行赆，古锦囊中乞数篇。
壮岁干名幸起家，十年蹭蹬一长嗟。凭陵初托风前鹢，淘汰终随浪底沙。没得玄机问黄檗，却将齐物付南华。感君怜我贻佳句，一段秋光照晚霞。
簿领栖迟叹陆沈，滔滔何处觅知音。凌云词句豪难敌，似水交情老更深。鼷鼠饮河聊满腹，白云出岫本无心。从今收拾身闲计，洗竹锄花日醉吟。
葛巾茅屋自为娱，门掩槐阴长夏初。聒聒难休鸠唤妇，飞飞不定燕将雏。绕池曳策携双鹤，架水浇花课小奴。麦饭满瓯葵数箸，丁宁车马肯来无。
十年萧散愈身轻，弄笔翻书亦称情。当案忽闻缘壁堕，隔池遥见啄苔行。静疑多事非求福，老觉无心胜摄生。自爱吾庐人不到，何须谷口问归耕。
幽兰一曲思无涯，炊熟黄粱日已斜。闭户终年心似水，读书万卷眼生花。汗流不舍浯溪刻，粮绝犹须北苑芽。束帛不来人已老，只将清白付吾家。
本无机械亦非愚，自信沈冥与世疏。一段画图冬卧雪，平生乐事日翻书。田园无暇供余税，风雨何堪卷敝庐。笑杀贵人门下客，不逢此老曳长裾。
文史当年共讲磨，扁舟此地复经过。流年屈指梦相似，白发论心喜倍多。寄眼偶怀梁苑雪，临风犹骇洞庭波。从今燕坐参空寂，却笑天人被佛魔。
孽虫负固饱膻荤，摧折才能绝祸根。每遇屠门惭大嚼，犹思梦泽欲平吞。初摇不为唇先丧，已脱翻惊舌尚存。莫与时人作嘲笑，不如缄口学无言。
荡涤骄阳势已回，遍流和气入根荄。檐间点急侵灯落，枕底声高带雁来。永夜故留人不寐，轻寒未放菊全开。明年麦价应如土，安用登高把酒杯。
游宦归来似系匏，偶依河渚寄衡茅。以贫为乐漫喜酒，与世无求非绝交。倚杖静闻风过竹，枕书闲看燕争巢。却怜多事扬夫子，更为玄文作解嘲。
终日无人昼掩扉，绿阴庭草自相依。轻寒晓觉池台静，半夜春随风雨归。恰似旧游鶑独语，略无余恨燕争飞。飘零不解东君意，却放杨花乱扑衣。
比年方贡竞珍藏，肤理丰腴紫璧光。虬膂左回分绝格，蒻衣十袭护新香。贵人恩泽才浮赐，俗骨尘埃不合尝。愿作诗翁千岁寿，乘风聊复发清狂。
端门万骑锦衣红，迤逦鸣矟下半空。天极奥居黄道北，瑶池归仗五云中。金舆影度长廊日，法曲声回广殿风。泗水昔年曾梦到，拜恩何幸接鹓鸿。
使君仁术物同情，日望田畴祝颂成。夜滴未休心欲折，朝阳初放眼先明。比年岁熟多中上，此事边防系重轻。食足讼稀真可乐，时倾杯酒话平生。
落落孤标气吐虹，青云指日黑头公。两行粉字平生尽，一曲龙吟万事空。夹路衣冠如昨日，故园桃李又春风。朱弦虽在知音绝，樽酒今谁笑语同。
才屈千人未易量，妙年文采已飞扬。终身祇得一麾守，后日空留万丈光。风驭不来成寂绝，玉楼何在隔苍茫。可堪回首鱼峰路，满崦青松照夕阳。
辞章泛滥昔称雄，飘泊文园偶未逢。旧典铙歌归制作，盛时郊祀待形容。久无青眼怜高卧，新有宫词落九重。异日锦衣还故里，却寻莲社日相从。
青云初上万人看，中路摧颓铩羽翰。一日驰声动黄阁，几回飞梦绕长安。翩翾丹凤来天上，寂寞双松倚岁寒。自笑白头冠尚在，十年尘土不堪弹。
翻然矫首奉恩除，却似当年擢第初。憔悴九衢林下客，光明一轴锦装书。冯陵河岳才无敌，绘画乾坤思有余。方板赤虬何太迫，君王曾未识相如。
平昔弦觞浪自怡，暮年荐鹗有新知。蛾眉翻作黄昏哭，乐府空传白纻词。上国音尘随梦断，东山箫管结秋悲。风亭月观依然在，辽鹤归来复几时。
行止非人不自谋，飘然一叶信沉浮。踌躇去步迷三径，奄忽平生闭一丘。韶乐已闻更雅奏，瑶池尤喜近中秋。无人解写升平事，惆怅骑鲸去不留。
邹峄孤桐不可寻，汧公旧斲万黄金。顾余久有沈舟志，知子尝怀欲炙心。便好安弦求妙趣，不须变雅作新音。席间弟子来倾耳，为问何人属意深。
尘生宫阙雾蒙蒙，万骑龙飞幸越中。在野三闾君不顾，乘轩卫鹤懿何功。虽知四海同文久，未合中原武备空。星落夜原妖气满，汉家麟阁待英雄。
念昔扶衰别故城，敢期身见稍休兵。连年防患秋更急，此节浮家夜亦行。梦里不应追昨梦，生前聊复且偷生。空中鸟迹谁能记，万古由来一妄情。
灵岳峰前游古观，此中何别蕊珠宫。五云仙客形皆异，十洞烟花景不同。炼药炉香金石气，醮星坛冷薜萝风。因闻大道修真诀，咫尺三清路可冲。
五峰岩窦倚层峦，偷暇登临到此山。泉石静中无俗客，楼台深处锁禅关。凭高林野依稀尽，望阔云天缭绕还。回首夕阳归去路，红尘随马转溪湾。
老榕挹翠拂双垣，流水相通郭外村。一竹便堪胜谓亩，千花应不羡桃源。渔樵小径斜通市，鸡犬谁家半掩门。最好风光孤坐处，亭亭海月破黄昏。
山家门迳锁寒松，更向烟萝第几重。幽鸟啼花归旧谷，应龙飞雨过前峰。分持皂盖歌千骑，入冠黄扉禄万钟。一见高吟重兴感，清名长在木阴浓。
山边清气拥祥氛，遗迹流传汉史存。金殿已颁新号美，剑崖犹隠旧痕昏。据檐焚鼎惊鱼市，浮盖呼风过海门。千里阴功诚不浅，纷纷余事岂须论。
百尺擎空窣堵波，群峰奈此独高何。鼓钟鸣处是非外，天地望中苍翠多。闲看野云披玉柱，醉眠秋浪卷银河。问师乞取窗前月，一榻清风许我么。
山势巍巍千万重，来游仍觉思无穷。峰峦合匝溪如断，岩谷回旋径忽通。石屋凄凉飞瀑布，竹窗虚寂洒香风。开轩无限峥嵘景，尽日闲观属远公。
列嶂峥嵘植翠屏，寒泉绿浄浸轩楹。衣巾清润玻瓈上，窗牖疏明图画成。尘世正趋名利域，山居不识鼓鼙声。莫年忧患将何适，暂喜沧浪可濯缨。
晋城出郭十里余，嫩柳山花满岩麓。苍苔蹭蹬步亦艰，百丈悬崖挂层屋。老僧正睡门不闭，习习阴风起幽谷。耳聩不闻琵琶声，但见一泓春水绿。
圣主规模冠百王，考兹秦宝欲更张。玉因天授来殊域，工与神谋轶旧章。群辟竦观称万寿，广廷昭受袭多祥。宸慈特纪千龄遇，诗似奎躔夜吐光。
层墀班序列华绅，万岁声中八宝陈。映日浮筠盈黼座，如虹佳气绕枫宸。珍符休显光图牒，惠泽汪洋浃士民。天佑圣神方锡羡，从兹诸福与诗新。
日转蓬瀛诏跸归，晚阴风色倍清微。从教小雨沾花润，不放纤尘傍辇飞。万井欢心陪盛观，盈涂嘉颂纪鸿徽。时和岁稔民同乐，古昔升平似此稀。
十万宫花簇马归，宜秋门道晚阴微。云随香雾相萦去，尘傍珠鞯不敢飞。盛事传为尧壤颂，薰风催入舜琴徽。年年池苑春如许，天子持盈燕幸稀。
乘时游豫属皇明，芝盖重临太液清。鹓鹭旧臣称寿斝，鱼龙嘉戏出仙瀛。长堤映柳千门启，翠水涵空一鉴平。天意自同民意乐，无知草木解欣荣。
三千迸箨拂朝云，想见坤祇夜骏奔。嶰谷抡材闻古帝，桃溪呈瑞属神孙。如犀亟应丝纶命，带粉初萦雨露痕。欲测九重宸算永，会须亿万数灵根。
东阙岧峣宴特颁，楼前宝烛万星寒。鼓声泛乐鼍灵震，𬬻篆回风翠凤盘。积有嘉祥占岁稔，宠因芳夕庆时安。厌厌既醉君恩重，归路繁华缓辔看。
圣心天意两无违，露洒文昌若应机。甘自蜜房分瑞液，莹疑蟾窟借圆辉。遍装丛柳春争丽，高应晴空午不晞。岂止臣民胥鼓舞，故应殊裔亦心归。
露液无声降自天，清英含味满丘园。日中垂溜真珠落，风后寒澌杂珮翻。呈瑞未央曾纪岁，袭芬仪凤亦更元。广寒应德彰嘉祉，臣子相看眉宇轩。
翳翳同云结晚阴，六花宵降耸瑶林。一犂共庆农畴足，四海安知帝力深。阳位涓成初奠玉，真祠昭谢正斋心。况当节纪嘉平近，时雪时旸自溥临。
三元盛礼冠年华，翼日朝堤雪覆沙。端为圣时调玉烛，故当余腊雨天花。万箱占瑞民胥庆，青辂迎春节尚遐。锡宴赐诗知有喜，自应和气浃潜芽。
皇心闵雪正倾祈，盈尺呈祥靡愿违。润浃土膏占岁稔，和生民气敌𬬻辉。千门琼瓦连云耸，九陌瑶花扑面飞。圣德格天超旷古，更须宸翰述沉几。
嘉平纪月近正端，时雪时旸轸念宽。云色乍收银阙角，月华徐转彩旗竿。映阶积素光相射，迎吹余花舞向阑。最是三农知岁乐，欢欣无复叹祁寒。
需宴宸章次第颁，祥霙宜入咏歌间。心知旦暮千龄遇，目睹声诗六义还。治格雨旸皆顺序，庆均朝野共怡颜。微臣叨预承恩列，赓和才菲若负山。
日近新正腊已残，冬冬傩鼓响晴寒。神资飒爽来群祀，舞节蹁跹应七盘。门磔交修邦典备，物疵销尽里民安。欲知圣主忧勤意，深拜宸章仔细看。
永裕规橅映万春，孝思今见圣心循。仁言尽集丝纶旧，细札初刊琬琰新。盛比钧天张九奏，丽如华衮绘三辰。迩僚拜赐荣怀甚，亦辍余编宠谏臣。
往岁元宵寓帝京，天光黯淡雪奔腾。扬镳公子罗千骑，随计书生对一灯。旧事悠悠频入梦，新愁郁郁更填膺。低头懒看南轩月，拨尽炉灰对好朋。
雪花新霁玉云闲，庆侍来游古蕺山。税驾且需明月上，捧觞徐戏彩衣还。楼台灯火青冥外，市井笙歌缥缈间。膝下欢娱谁与共，棣华相对醉酡颜。
巍巍层阁倚云开，阁上书从帝所来。率土士民瞻庆会，华筵樽俎幸参陪。宸文正比天文丽，春力应随笔力回。主圣臣贤千载遇，欲形歌颂愧非才。
康庄雪景曜重关，宴锡潭潭府第间。爱日似随人意出，祥风时泛乐声还。欢谣已见喧民俗，喜气遥知动帝颜。温诏许持金斝醉，戴恩同祝寿如山。
如霞如锦色何鲜，映日欹风特地妍。独占一春疑得势，平欺群卉若当权。自知丽艳能倾国，须放香苞趁禁烟。花市试询桃李价，从今不直半分钱。
怪来篱下欲成蹊，菊似桃花赏客迷。清郁虽同彭泽迳，娇红全是武陵溪。露沾宿蘂金丝润，日炙繁英玉叶低。占断春光与秋色，薰风特地与留题。
佳名谁为榜岖岑，牵惹诗翁蹑屐寻。绿外清风先见竹，静中新啭不妨禽。沈酣山水真君事，汩没文书岂我心。待拨频烦聊一赏，振衣闲坐洛生吟。
尘襟涤尽更无余，两字名斋信起予。物外清标轻绂冕，闲中乐事付琴书。兰生阶砌青春好，槐覆门庭过客疏。更有孤吟写幽思，篇成浑似琢璠玙。
园池佳处辟幽轩，西揖湖光入坐筵。药本自生芳草地，花阴长到夕阳天。就闲颇似陶潜迳，适意何须范蠡船。此览清虚有真趣，不劳他境觅林泉。
水根山脚最荒凉，子隠颓祠足感伤。廊庑倾颠春草绿，门庭寂静野花香。闻之自可成酸鼻，见此如何不断肠。追想旧踪徒怅望，淡烟浅露忽斜阳。
荆吴豪俊最缤纷，功烈平西自出群。节操不惭张御史，功名终似李将军。安仁句语聊书实，宣佩声猷更袭芬。岂谓千年有遗恨，数间颓屋枕溪垠。
燕居随处榜双清，借问何修称此名。迹似壶中冰莹洁，心如潭底月澄明。棠阴人散红尘静，炉篆香飘翠雾轻。不必林泉堪寄傲，林泉虽胜尚关情。
入夏情怀转不中，多愁多病愈乖慵。匡诗该博终难继，蒋迳幽闲颇愿从。赖得古文消日月，更无佳友话心胸。吾宗幸有边经笥，却得时时一叩钟。
比来维日捧诗筒，久废吟哦觉懒慵。韵险不容更属和，意勤须索强随从。深思往往花盈睫，得句常常汗浃胸。万事始知关习否，赓酬本合类撞钟。
一观清表喜良俦，三惠佳章叹暗投。已骇谈锋倾海渎，复惊文怪埒蛇牛。敢将晚路轻王述，决有亨途待薛收。君欲献书真得计，我今亦作董生谋。
路转湖天宿务开，碧霞深处涌楼台。山川到午晴晖秀，林木先春绿意回。舞凤宝书藏琬琰，换鹅尘迹锁莓苔。贱游不畏风霜动，拟看云尖送月来。
蝶梦回来侧耳听，夜深风细转分明。嗟予触物徒劳感，顾尔于人岂有情。宰寺楼高声更远，楚天霜冷韵何清。因兹却忆南轩宿，兄弟之言悉至诚。
祇论亲切不论时，回笑诸方陷虎机。一句未容开口对，片帆先逐便风归。头头有路堪行履，物物无差莫弃违。不见黄梅足奇士，卢公却得祖师衣。
愧尔相求识岁寒，不嫌危磴路千盘。归堂一札曾亲访，闭户深山肯自瞒。月下篇章应独和，壶中天地共谁看。临机大用全收放，何必区区握雪团。
湛湛寒溪叠叠山，息阴投老得身闲。武陵花好春常在，渔棹歌清事不关。眼底儿孙从富贵，樽前鬓发任斓斑。天机日有真消息，频许禅僧共往还。
本从绵竹过南方，依前归入绵竹去。井舍犹为旧日居，山川不改当时处。邻人见之莫惊愕，亲里欢迎断思虑。有问南方所得时，瘦藤为我聊轻据。
吾初欲作真常语，更恐真常暗流注。不如不语人共知，人欲知之反劳虑。崖头浮图示其相，台上野云飞不住。周游独步或可追，锦绣谷中归舍去。
百骸溃散此日言，一物长灵异时语。此日长灵犹可知，异时溃散凭谁举。可知所以有生灭，解举方能忘取与。光明寂照遍河沙，慎勿于中论尔汝。
石龟不念岁月古，旧记已灭名尚留。道傍苍木老霜雪，涧畔野草随春秋。讹传细读华阳传，灵迹独闻姚比丘。可凭定力验今昔，人间万事徒悠悠。
无端击此沟中断，钟鼓相参无杂乱。能闻所闻非二缘，以此及此通回换。凡夫何故作追攀，达士若为成智观。可怜流入萨婆若，醉眠尚尔排鱼贯。
不染而染妄本虚，染而不染悉无余。本虚自是能成事，体浄何妨应万殊。断妄证真心岂息，非真非妄智还迂。了真了妄如无碍，自在圆明始是珠。
毗耶离城居士家，环堵十笏容河沙。八万四千高座众，咄嗟已办熏天花。迢迢不到迷是障，念念常入心无差。须弥卢山四大海，我见如一粟与麻。
老来愈见心无事，夜永偏知胆更凉。浅浅地炉犹有火，依依山月尚临墙。试将寂灭那伽定，暗写雕虫篆刻章。刚被啼鸡忽惊断，一时归入正思量。
展脚缩脚饥鼠啼，合眼开眼重露晞。觉来始了梦时事，梦处宁容觉后知。瞬息黄粱犹未熟，翩翻蝴蝶正狂飞。披衣独坐日正午，试问何如半夜时。
细思五十三年事，并入初中后夜心。须信刹那通过未，更无毫发作追寻。随消旧业根先断，永绝新殃道已深。此是安身立命处，故吹一曲报知音。
旷大劫来离众苦，心心永断诸分别。闻处真闻实不闻，说时虽说常无说。法身普现凡圣等，耳根采听音声绝。娑婆最有大因缘，一念清凉除恼热。
旷大劫来不虚妄，言言故得皆真实。应念蒙光迅电飞，寻声救苦奔风疾。千章万句离文字，异韵殊音垂秘密。现相宣扬遇此时，见闻颖脱欣今日。
三月初三二月二，不坏假名谈大义。众生役役趁光阴，道流所以为虚弃。二月念九三月一，摩诃般若波罗蜜。假使多闻达古今，历劫何曾异今日。
先师当年末后句，与人皮下挑出刺。譬如六月日中冰，销镕处处皆相似。后来听响各流传，更加一二与三四。个中孰是无耳人，明见去来不生死。
杜顺文殊事可知，定光如来老大隋。张三李四何王赵，问你渠今是阿谁。廛市卖鱼忘进趣，案头分肉露全机。男儿锁子黄金骨，苦痛无明堕污泥。
龙门若为作端午，打动众人涂毒鼓。髑髅破后遣谁闻，鉴觉尽时敢言普。是谓南山鳖鼻蛇，好个大雄白额虎。可怜开眼觅眼人，吓日光中寻入路。
飘飘飖飖杨柳花，红红赤赤远天霞。屈屈曲曲龙门路，僻僻静静野僧家。尚不心头怀胜解，谁能劫外筭河沙。休粮方子斋兼粥，任运还乡苦涩茶。
总别同异兼成坏，祇是山僧与众人。高广须弥入芥子，无边刹海在微尘。昼复夜，秋复春，境寂心融事事真。七宝大车既如此，去来语默莫因循。
什么物，恁么来，休将明镜挂高台。什么物，恁么去，分明不用当头举。举得分明得更难，澄潭不许苍龙盘。便恁会，太无端，华藏毗卢世界宽。
西别岷峨路五千，幸携瓶锡礼高禅。不材虽见频挥斧，钝足难谙再举鞭。深咸恩光同日月，未能踪迹上林泉。明朝且出山前去，他日重来会有缘。
布衣初喜得相从，淡薄情怀老更同。春酒杯盘花烂漫，夜堂灯火雪冥蒙。家传辞藻喧时誉，地近乡枌识土风。早晚汉庭褒一鹗，待看霜翮上秋空。
万叠青山入画图，最高高处著浮屠。薄云弄日明还暗，小雨飞空有却无。山鸟避人疑俗驾，道人好客点云腴。我来一笑忘尘虑，倒载归欤日欲晡。
不觉霜飞上鬓毛，引杯看剑兴犹豪。胸开万古天风荡，目拭三山海月高。投阁羞称扬子易，啜醨爱读楚人骚。媕婀莫遣无生气，搘住乾坤在我曹。
郑侯风概似虞薰，醉饱初疑对苾芬。一日君尝南浦水，六年我踏宝峰云。诗情赋物已闻命，山色溪光傥见分。群盗何曾念王粲，相逢聊喜见斯文。
百濯生香真宝薰，中泠取水挹清芬。素娥影落秋宵月，白鹤翎翻春昼云。俗客来依禅客住，林花自与雨花分。扶倾不假迂儒力，敢倚笔端能缀文。
求田问舍转头空，十口无家寄栗蓬。得失自怜婴世网，是非都欲问天公。绵绵不解溪边雨，淅淅无情松下风。赖有诗人排闷作，且吟佳句任穷通。
惊雷势欲拔三山，急雨声如倒百川。但作奇寒侵客梦，若为一震静胡烟。田园荆棘漫流水，河洛腥膻今几年。拟扣九关笺帝所，人非大手笔非椽。
山中二月闻杜鹃，百草争芳已销歇。绿阴初不待薰风，啼鸟区区自流血。北窗移灯欲三更，南山高林时一声。言归汝亦无归处，何用多言伤我情。
晴晖生燠雨生寒，朱夏阳春季孟间。断雁哀猿金马客，落花流水石门山。早知蚁穴成何事，欲棹渔舟去不还。昭氏有琴无作止，亏成都任一机关。
辍哭人歌行路难，畏人无地出人间。欣逢北海孙宾石，犹是江南庾子山。野草离离随意绿，群凫泛泛倦飞还。一川烟草松萝外，何处梯云叩九关。
此国非燕南赵北，我琴无濮上桑间。劳生聊作梦中梦，苦语莫酬山复山。触石白云数峰起，照人明月一钩还。德星已为荀陈聚，紫气休浮函谷关。
四山矗矗野田田，近是人烟远是村。鸟外疏钟灵隠寺，花边流水武陵源。有逢即画元非笔，所见皆诗本不言。闲看插秧欲忘返，杖藜徙倚到黄昏。
散策寻溪偶缓行，羁栖愁眼忽双明。非烟羃羃平芜合，倒影层层远翠横。鸥鹭低飞映山去，江湖一诺百金轻。直知已造洞天内，身在人间却自惊。
五年胡骑秽中原，四月江南尚薄寒。入昴谁能移太白，来朝我亦见呼韩。灌坛风雨行将戢，陋巷箪瓢且自宽。红日再中天地正，泥涂不辱汉衣冠。
端居入夏愁更新，不数多愁过一春。蹑虚难同若士去，取醉但与索郎亲。朝天几日车同轨，击地共唱胡无人。自许世才非管乐，聊将心事比雷陈。
竹叶榴花久擅场，一尊云液胜椒浆。人惟任达常中圣，药自消忧不作狂。满泛冰甆无别色，错斟瓶水有真香。祇应剩酝逡巡酒，始耐仙山日月长。
忧每伤人人亦忧，花蒙两眼雪蒙头。干戈满地不可触，蓑笠为家何处浮。秋入鸣蝉催暑去，酒如凝露与清谋。写成庾信江南赋，更续相如老倦游。
青山爱客长青眼，白水知时泛白云。少日悲欢才一瞬，中星寒暑又平分。稻粱狼藉余栖亩，雀鼠穿窬自立勋。一叶已惊秋意早，映阶黄落更纷纷。
平生离俗得闲多，素发惊秋奈老何。宾从盘飧惟白石，意行供帐有青萝。御风独往松三径，踏月空归雪一蓑。短布单衣穷至骭，醉吟不作饭牛歌。
日日愁随万绪多，遣愁不去若愁何。文书引睡翻黄卷，福地求生访绿萝。酒厌银瓶聊注瓦，衣辞锦袄且披蓑。五更风雨作金石，助我贯珠商颂歌。
小麦青青山一曲，江南千里伤春目。盱母江头唤渡人，遥指麻源第三谷。裹盐包饭各匆匆，回首烟霞楼观中。诗成更觅羊何和，犹是前身内史公。
麻姑山换越王山，忆昨下元今上元。老去休惊长客寓，春来不拟问田园。畏途豺虎中原近，挟日风云四海昏。梦绕潇湘无落处，凭谁楚些与招魂。
欲趋严跸万重山，且酌清尊庆改元。穑事何时销剑戟，贤书不用到丘园。伤心华屋灯如昼，触眼荒涂犬吠昏。今日江东须管仲，可怜穷寇尚游魂。
金谿东行二十里，高即登山下临水。乱山中断水横流，水际招提对山起。丹青像设半泥涂，野僧一饭无钟鱼。散策闲寻笋蕨芽，密林时逢桃李花。
盛子卜居南涧滨，开轩自比葛天民。一丘一壑有能事，三浴三薰无俗尘。闲逐逸人同执射，偶逢渔父亦垂纶。此轩成毁吾何预，画着岩间恐未真。
万斛谁能破客愁，一尊风味泛醇酘。中丞自许怜渔父，鬲上无端住督邮。必使索郎频有顾，也知欢伯解消忧。苏州刺史诗盈卷，还忆山僧冷病不。
勾吴于越通舟车，南走瓯闽城百余。凿山架桥穷奧区，班春不行犹一墟。此邦自与桃源并，不能深藏即人境。五百年间阅战争，淳朴散尽狙诈生。
疏慵我似海鸥闲，文采君如雾豹斑。不省流离思乐土，深知向往愧高山。低飞乳燕声相接，小叩华鲸梦亦还。共看围棋欲终日，忘年初在立谈间。
古木参天水一沟，潮来曲折可藏舟。招提密映晴岚起，沧海潜通夜气浮。丹荔荐盘惊北客，赤𫊻供馔识炎洲。却疑江左知名士，不作乘桴浩荡游。
山川信美自愁多，岭海穷途可若何。倦客难寻越绝记，畸人但唱郢中歌。天香不入伊蒲塞，佛水犹开优钵罗。还是浮云韬白日，凤凰台上一经过。
羁游苦似泽藏山，老境难希药驻颜。日日寻香穿窈窕，行行止渴漱潺湲。忽闻欢伯来倾盖，无数愁城尽斩关。多谢天公爱狂客，九衢忙里独偷闲。
𫛸鴂能愁物外人，芳菲聊借梦中身。要知琼刃非凡骨，信有金庭不尽春。伯雅相将浮鸭绿，素娥应共踏蟾银。休惊丽句同仙授，王许从来侍帝宸。
山丹丽质冠年华，复有余容殿百花。看取三春如转影，折来一笑是生涯。绮罗不妒倾城色，蜂蝶难窥上相家。京国十年昏病眼，可怜风雨落朝霞。
瓯山闽海两高深，幕府同开阅古今。堂号止戈贤守意，郡名长乐圣君心。行看铸剑为农器，即有飞鸮集泮林。比日东南是洙泗，喜闻弦诵发清音。
跳梁山谷有顽民，电扫风除一聚尘。排闼江山千里眼，满庭桃李四时春。定知当宁思龚遂，政恐攀舆借寇恂。谁是诸侯老宾客，酣歌应许杜陵人。
上坡谏议立清班，入奉威颜咫尺天。仲氏三山久憔悴，征君五岭亦迍邅。欣逢白鹤归华表，更想黄能出羽渊。客舍一樽双泪落，相逢里社复何年。
河洛中秋已凛然，瓯闽八月尚炎天。方怀许国忠言切，不计归途道里邅。子产未能忘季札，太阿应必待龙渊。树人树木有明算，谁谓百年同十年。
杰阁龙楼依翠微，中秋午夜望清辉。桂枝委地三千尺，柏影垂坛四十围。箫鼓或疑风雨下，云霞犹想锦帆飞。只今井臼依然在，不见归来丁令威。
石梁杰出望南州，登览从公破旅愁。棋罢未应消一日，人归无奈已千秋。尘缨自喜临流濯，车辖仍逢好事投。莫怪神仙近如许，当年此地绝深幽。
秋风吹上景华天，醉梦醒来一洒然。万古林泉招我老，百年风雨复谁怜。顿除热恼初无病，剩买安闲不用钱。寻得青霞是归处，漫修岩穴小乘禅。
几回飞锡入红尘，一任随缘自在身。琢句不妨明日用，援琴谁与听阳春。扬眉瞬目如相委，捧腹狂歌即是真。汤餠藜羹奉朝夕，自怜担板小乘人。
勇退无心恋一麾，叩阍乞得侍庭闱。二千石禄人皆羡，九十慈亲古亦稀。东阁虽无文举酒，北堂幸有老莱衣。黄粱未熟浑闲事，且卧南山饱蕨薇。
问讯江南谢康乐，溪堂春木想扶疏。高谈何日看挥麈，安步从来可当车。但得丹霞访庞老，何须狗监荐相如。新年更励于陵节，妻子同鉏五亩蔬。
安仁不放二毛侵，爽气凌虚玉万寻。谈笑薄施三昧手，登临谁会五湖心。倦游方戢冲天翼，高赋难赓掷地金。怪得朝云飞画栋，夜来曾听老龙吟。
我公道德祖东丘，志小全吴见此游。远意最称包万里，佳名直欲付千秋。眷怜今日逾文献，友爱终身负道州。扶病强随都骑去，回肠百折伴江流。
章句飘飘续小山，古风萧瑟笔追还。海鹏共击三千里，铁马同归十二闲。功业会看钟鼎上，声华已在搢绅间。他年记忆怜衰老，为报西川引一班。